text:
Ayo mashusho yakomeje gukwirakwizwa ku mbuga nkoranyambaga, agaragaza uyu mukobwa yigaragura mu byondo ahagarikiwe n’abatoza b’Intore.
Ubusanzwe mu ngando cyangwa mu itorero, hatangirwa amasomo y’uburere mboneragihugu, bakiga indangagaciro na kirazira z’umuco nyarwanda, bagakora imyitozo ngororamubiri, hakananyuramo iyo kunyura mu bigeragezo bijya gusa n’imyitozo ya gisirikare. Abasivile bayikora baranyurwa ariko nta mashusho afatwa.
Izo nyigisho ni zo Giramata yahuye nazo mu Karere ka Kirehe aho avuka, ari mu banyeshuri barangije ayisumbuye bagitegereje amanota, zibategurira kuba Abanyarwanda bizihiye igihugu.
Mu kiganiro cyihariye na IGIHE, Giramata uba mu Mujyi wa Kigali, yavuze kuri ayo mashusho yafashwe ari mu itorero muri Rusumo High school, ryatangiye ku wa 6 Mutarama 2018 rikamara icyumweru kimwe.
Giramata uheruka gusoza amashuri yisumbuye kuri Collège ACJ/Karama mu Karere ka Muhanga mu bijyanye n’Ubumenyi mu bya mudasobwa, yahamirije IGIHE ko ibyo amshusho agaragaza yabikoze atuje, abisoza yumva ko ari ibisanzwe.
Yagize ati “Naje ku Cyumweru abandi batangiye kuwa Gatandatu. Nahageze nkererewe kuko nari ndi i Kigali, hari ibintu nari ndimo, naravuze ngo nshobora kuzakorera aho nari ndi gusa mu rugo bambwira ko banyandikishije aho mvuka i Kirehe, barambwira ngo ‘vayo ujye mu itorero inaha niho twakwandikishije. “
Mu kuhagera nibwo yakiriwe n’abantu batandukanye barimo abatoza b’intore, aza no gukoreshwa bimwe mu bintu bikomeza umutima birimo kuryama mu mazi no kuyigaraguramo ariko afatwa amashusho mu buryo atamenye, ajya ku karubanda.
Yagize ati “Ariya mashusho mwabonye nari ndi mu Itorero ry’igihugu, nk’uko mu bizi ni gahunda y’igihugu ikorwa buri mwaka ku banyeshuri barangije amashuri yisumbuye. “
Hari abatavuga rumwe na Leta y’u Rwanda basamiye hejuru ayo mashusho batangira kuvuga ko Giramata yahohotewe. Ababibona batyo batunguye Giramata.
Ati “Nkanjye ntabwo nabyakiriye nabi kuko bitari ubwa mbere bibaye mu gihugu, nari nzi ko ari ibintu bibaho buri mwaka. Ntabwo nabyakiriye nk’ikindi kintu kuri njye, nabifashe nk’ibintu ngomba gucamo kugira ngo ngere aho abantu bari.”
”Abandi bo bari hirya yanjye, barahageze, barabiciyemo, numvaga ko nanjye ngomba kubyubahiriza kugira ngo nkomezanye n’abandi. Ntabwo nabifashe nk’aho ari ikintu kibi bari kunkorera.”
Ntiyemeranya n’ababifashe nk’ihohoterwa
Nyuma y’ayo mashusho yagiye hanze, Giramata ahamya ko nta hohoterwa yakorewe bitandukanye n’uko bamwe babifashe.
Yagize ati “Iyo ndebye cyangwa nkumva amagambo bari kuvuga, usibye mu gihugu cyangwa abo hanze, uburyo bari kubivuga birambabaza cyane kuko ntabwo ariko byagenze … Ntabwo byakozwe mu buryo nakwita nk’ihohoterwa cyangwa nko kungirira nabi. Ni ibintu bisanzwe muri make.”
Yakomeje agira ati “Maze kugeramo mvuye muri biriya, maze koga meze neza, byangendekeye neza cyane. Numvishije nishimye, kuko indi minsi yose nakoraga ibyo abandi bakoraga, siporo, nitabira nk’abandi numva ni byiza ku buryo nanavuyeyo numva bitarangira.”
Yavuye mu itorero yize byinshi
Uretse ibyo kwigaragura mu byondo yafashe nk’ibisanzwe, Giramata avuga ko yungukiye mu itorero indangagaciro na kirazira.
Ati “Urugero nk’indangagaciro y’ubunyarwanda, kugira ubutwari, ubwitange n’izindi nyinshi. Kirazira nazo zirimo nko kuvuga ngo nta ntore igambanira indi, intore si nanjye binyobere ni nkore neza bandebereho; nko kuvuga ko nta ntore inanirwa ikintu, ahubwo ishyiramo imbaraga kugira ngo abandi bayirebereho ibyo ikora.”
Nyuma y’urugendo rwa Giramata mu Itorero,avuga ko umuntu wafashe ayo mashusho akayashyira hanze bigatuma igikorwa cyabaye kigaragara ukundi yakurikiranwa, cyane ko ubusanzwe ikibereye mu itorero kidakwiye kuharenga ngo kigere hanze.
Perezida w’Itorero ry’Igihugu, Bamporiki Edouard, aheruka gutangaza ko hari gushakishwa uko amasomo y’indangagaciro na kirazira by’umuco nyarwanda, bisanzwe bitozwa abanyeshuri barangije amashuri yisumbuye mu itorero, byashyirwa mu masomo biga ryo rigakurwaho.
Yasobanuye ariko ko bizajyana n’uko guhera muri Gicurasi 2018 urugerero ruzahindurirwa gahunda, urubyiruko rukajya rujyanwa gukambika ahantu hazaba hari igikorwa gikeneye imbaraga zarwo, rukahava ari uko rukiranagije.
Muri uyu mwaka wa 2018, Itorero ryahuje abanyeshuri ibihumbi 65 kuri site 115 mu gihugu hose.
Amafoto: Armand Kazungu


c: text/html

text:
Gatsibo: Akarere ka Gatsibo kasangijwe ku bikorwa by’iterambere
Umuyobozi w’Akarere ka Gatsibo Ruboneza Ambroise Itsinda ryaturutse mu karere ka Gatsibo riyobowe na komite y’inama njyanama y’aka karere, kuri uyu wa kabiri tariki 9 Nzeli 2014, ryakoreye urugendo More...
Kayonza: Barasaba ko inama y’umushyikirano yakwiga ku kibazo cy’amazi meza ndetse n’ubwisungane mu kwivuza bukavugururwa
Abatuye mu karere ka Kayonza bafite ibintu bitandukanye bifuza ko byazigwaho mu nama y’igihugu y’umushyikirano, ariko ibyo benshi mubo twaganiriye bagarukaho ni ivugururwa ry’ubwisungane mu More...
Rulindo : abana bahagarariye abandi ngo bafite ibitekerezo bitanga icyizere.
Abana batorewe guhagararira bagenzi babo mu nzego zitandukanye ,kuva ku rwego rw’umudugudu kugeza ku rwego rw’akarere,kuri ubu ngo baba bagaragaza ko inshingano bahawe n’ ibitekerezo byabo More...
GISAGARA: Abana barasabwa kutajya bitwaza uburenganzira bwabo ngo batere hejuru ababyeyi
Komite y’abana bahagarariye abandi ku rwego rw’akarere ka Gisagara bahuguwe ku nshingano za komite nyobozi z’abana, uburenganzira bw’umwana n’imikoranire n’izindi nzego More...
Ngoma: Abana bahagarariye abandi barasabwa kurwanya ibiyobyabwenge muri bagenzi babo
Abana bagize komite y’inama y’abana ku mirenge n’ utugali barasabwa gutanga amakuru kubantu banywa ibiyobyabwenge n’ababahohotera kugirango bibashe gucika mu bana babigirirwa n’abantu More...
Urubyiruko rusaba ko nyobozi z’utugari n’imirenge zajya zitorwa n’abaturage muri rusange.
Photo: Urubyiruko rwitabiriye kureba filime mu kigo IRDP kiri ku Gisozi mu karere ka Gasabo. Urubyiruko rwitabiriye kureba filimi zateguwe n’ikigo IRDP cy’Ubushakashatsi n’Ubusabane bigamije More...

robotstxt: allowed

filter: keep


text:
Imyanzuro yafatiwe mu mwiherero wa 9 w’abayobozi yashyizwe mu bikorwa ku kigereranyo cya 81,5% mu gihe 14,7% yakozwe igice, na ho 4,2 by’imyanzuro yari yafashwe ntiyabashije gushyirwa mu bikorwa.
Ibi byatangajwe ku wa 1 Mata 2013 mu kiganiro cyahuje abanyamakuru n’abayobozi batandukanye b’igihugu, cyari kigamije gusobanura imwe mu myanzuro yafatiwe mu mwiherero wa 10 w’abayobozi uherutse kubera mu karere ka Gatsibo.
Zimwe mu mpamvu zatumye hari imyanzuro imwe n’imwe itagerwaho harimo ikibazo cy’ubumenyi buke ku bagombaga kuyishyira mu bikorwa, kuba abikorera bataragize uruhare rugaragara ndetse n’imikoranire itaragenze neza.
Umuyobozi w’ikigo cy’imiyoborere (RGB), Prof. Shyaka Anastase avuga ko muri rusange iyo myanzuro yashyizwe mu bikorwa ku buryo bushimishije kuko ari ubwa mbere ishyirwa mu bikorwa ku kigereranyo kirenze 80%.
Minisitiri mu biro bya Perezida wa Repubulika, Tugireyezu Vénantie avuga ko imyanzuro itaragezweho igomba kuba yashyizwe mu bikorwa bitarenze muri Kamena 2013.
Avuga ku biganiro byavugiwe mu mwiherero wa 10 w’abayobozi b’igihugu, Tugireyezu yavuze ko hafashwe imyanzuro itandukanye irimo gukorana n’abikorera, gushyira imbaraga mu bikorwa remezo no kuvugurura imikorere n’imikoranire hagati y’inzego hagamijwe ko ubukungu bw’u Rwanda bwazamuka bukagera ku gipimo cya 11,5% mu gihe cy’imyaka 7 iri mbere.
Asobanura gahunda y’imbaturabukungu mu kurwanya ubukene (EDPRS2), Minisitiri w’imari n’igenamigambi Ambasaderi Claver Gatete yavuze ko hafashe umwanzuro w’uko kugeza mu 2017, umubare w’abafite ubukene bukabije uzamanuka ukagera nibura ku 10%.


text:
Muge mureka gukabya papa sikuriya yambara uretse ingofero gusa
nge ndabona ntaho bihuriye nimyenda ya Papa , ubwose nirihe tegeko rivuga ko imyenda papa yambara ntawundi wemerewe kuyambara , ni uburenganzira bwe , ubuse ko iya aba sirikare bayambara bitwaye iki
ninde wabonye Papa yambara mini jupe , ntimukagereranye ibitagereranywa, Wenda ingofero niyo ijya kumera ko
Rihana ndamwemera, azi gukora akazi. indirimbo yee Hard irarenze
Xxx rero ushatse ntiwayivamo wakomeza ukayoboka rwose....nonese bamurusha iki ko ikibazo aruko twemera ibyo tutazi !!!!
ikigare.co.uk
Nuko nyine imyambaro ya papa atari na kuriya iba imeze,ariko Rihana aramutse ayoboye kiriziya nayisohokamo nkajya nsengera mu rugo, baba bajijisha, utazi ibyo yemera niwe ugowe


text:
Umugore afite uruhare rukomeye mu iterambere ry’igihugu-Umuhire
Yanditswe na SEZIBERA ANSELME
Umuhuzabikorwa w’Inama y’Abagore ku rwego rw’Akarere ka Kicukiro Umuhire Christine, asanga umugore afite agaciro gakomeye mu iterambere ry’igihugu cyane cyane umusanzu we ugashingira mu kuzirikana agaciro yari yarambuwe akongera kugasubizwa.
Kuri we Umuhire ashimangira ko iyo uteje umugore imbere uba uteje umuryango imbere n’igihugu muri rusange. Yongera gutangaza ko umusanzu w’umugore mu guteza imbere igihugu wakwibanda mu kuzamura imirire bakumira igwingira, bagaharanira isuku ndetse no guhagurukira uburere bw’abana babarinda kujya mu mihanda, ibyo akabona bizagerwaho mu gihe bakomeje kwirinda icyateza amakimbirane mu ngo.
Avuga ko muri uyu mwaka wa 2018 igihugu gishaka ko abagore bashyira imbaraga mu kwitabira imyuga n’ubumenyingiro, bakagana ubwubatsi, ubucuzi, ububaji n’ibindi byaharirwaga abagabo byose bakabikora kugira ngo babashe gukirigita ifaranga.
Abasaba guhaguruka kuko abagabo babo babashyigikiye kandi na politiki y’igihugu ishyizwe imbere na Perezida Paul Kagame ibashyigikiye.
Mukansonera Consolée asanga uruhare rw’umugore mu iterambere ry’igihugu ari ugutanga imbaraga ze ku bushake n’ubushobozi mu kwiteza imbere hanyuma bikazaviramo guha abandi ubufasha bwo gutera iyo ntambwe, akabasha gukangurira urubyiruko gukora ibimina cyangwa amatsinda nk’uko hirya no hino mu mirenge biba bihari kandi bikagenda bifasha abantu kwiteza imbere.
Avuga ko ayo matsinda usanga akangurira abantu kwirinda ibiyobyabwenge, bakirinda indwara z’ibyorezo zandura nka SIDA n’izindi zibangamira ubuzima bw’umuntu ahubwo bakabasha kungurana ibitekerezo kandi muri ayo matsinda akaba ariho Leta ihera iteza abantu imbere bari hamwe kandi bafite n’intego imwe.
Mukansonera ahamiriza Imvaho Nshya ko uruhare rw’umugore mu iterambere ridashingiye kuba waha umuntu amafaranga gusa kuko hari no gutanga ibitekerezo byubaka ku wabibuze nyamara yari afite ubushobozi bwo kugira icyo akora.
Ikindi ni uko umugore agomba gushyigikirana n’umugabo we akamwubahira icyo ari cyo mu muryango kuko bituma urugo rurushaho gutera imbere nk’urugo binakwire ku bandi baturanyi.
Nyirambereyimana Donatille, avuga ko umusanzu w’umugore mu guteza imbere igihugu, byashingira mu kuzuzanya n’uwo bashakanye kuko byose ariho bihera bikazamuka ku rwego rw’igihugu. Avuga ko nubwo buri wese yagira inshingano ze ariko buri wese akwiye kubahira mugenzi we icyo akora ubundi bagahuriza hamwe mu nama bagira zabafasha guteza urugo rwabo imbere.
Ukurikije umubare w’Abanyarwanda bose abagore bamaze kugera kuri 52% mu gihe abagabo ari 48% imibare nk’iyo kandi ikaba inagendana no kuzamuka kw’abagore mu nzego zifata ibyemezo kuko bihariye 30%
TANGA IGITEKEREZO
Leave a Reply
Be the First to Comment!


text:
NDASWERA ARIKO SINSOHORA
Hari impamvu zitandukanye zishobora gutuma udasohora igihe urimo guhuza igitsina n'umukunzi wawe .Hari impamvu zo mu bitekerezo (psychologique) n'iz'umubiri (physique)
A.IMPAMVU Z'UMUBIRI(PHYSIQUE)
1. Zimwe mu mpamvu zishobora gutuma uswera ariko ntusohore ni ukwikinisha. Kwikinisha bituma umenyera ubwo buryo bwo gusohora ku buryo iyo ubonye umugore bishobora kukugora gusohora kuko ubwo buryo bwo gusohora ushyize imboro mu gituba uba utarabumenyereye. Ni byiza kuba urekeye aho kwikinisha niba ufite inshuti y'umukobwa mu gihe uteganya guhuza igitsina na we.
Mwaramuka muhuje igitsina ukabikora witonze udahubagurika, kugira ngo imboro n'umubiri byawe bimenyere igituba n'umugore.
2.Imiti yo kwa muganga, ibiyobyabwenge, n'inzoga nyinshi mu maraso na byo bishobora gutuma utarangiza
B.IMPAMVU ZO MU BITEKEREZO (PSYCHOLOGIQUE)
1.Kuba udashimishijwe n'umugore hari ikintu umunengaho.
2.Kuba ugereranya umukunzi wawe n'abandi bakunzi wigeze ugasanga bamuruta. Umugabo ashobora kuba afite imboro yashyutswe agaswera ariko iyo mu bitekerezo bye yumva adashimishijwe n'uwo babikorana ashobora kunanirwa gusohora. Cyokora ibi si kenshi ku bagabo ahubwo bikunze kuboneka ku bagore.
3.Kwishyiramo ko udashobora gusohora ukabyihata ku ngufu. Nta kintu cyatuma udashobora gusohora nko kumva ubishaka cyane ukanabyihata.
4.Kumva udashaka kwereka umugore ko uri umunyantege nke (gusohora bituma ucika intege ukamwikubita mu gatuza)
5.Amategeko ari mu mutwe wawe y'idini n'ababyeyi ko guswera ari icyaha cyangwa ari umwanda.
6.Ubwoba bwo gutera umukobwa cyangwa umugore ukunda cyane inda
7. Guswera utinya ko wakandura indwara.
UMUTI
Gerageza gusubiza bimwe mu bibazo navuze hejuru aho ariko icyangombwa ni uguswera udategereje gusohora, ahubwo ko uri mu murimo wo gutanga no kwakira hamwe n'umukunzi wawe. Ugomba kuba ushimishijwe n'uwo mubikorana, utuje, kandi uri mu mutekano ko nta ngaruka mbi uri bugire. Naho ubundi ushobora kwegera muganga uri hafi yawe akakugira inama niba bikomeje kwanga.
1 comment:
- cyiza said...
-
uba mu burayi? ushobora gusanga uba mu bubiligi (USHOBORA GUSANGA UKUNDA KURYA CHOCOLAT), hari ikintu nabonye, iyo nariye chocolat simbasha gusohora, rimwe uzamare nk'icyumweru nta chocolat ukozeho mbere y'uko uswera, wabona na we bigukemuriye ikibazo
- August 4, 2008 at 3:00 AM


text:
Uramutse ukundanye n'umukobwa, mukamarana imyaka irenga itanu 5 mutegerje kuzabana,ariko akakwangira gukorana imibonano mpuzabitsina n'umunsi n'umwe wabyifatamo ute?
Bamwe mu bakobwa mukundana nabo muri iki gihe ntibashobora gupfa kukwemerera ko mukorana imibonano mpuzabitsina. Ngo baba bategereje ko muzabana da! Ikindi kandi ntibaba bashaka ko wamenya niba bakora ibyo bintu! Buri gihe iyo ubimubajije akubwira nabi cyane akakumvisha kandi ko niwongera kubimubaza muzahita mushwana burundu. Ibyo ni ukubeshya.
Ibyo nkubwira ni ibyo nzi neza kandi nakoreye ubushakashatasi.
Mu by'ukuri, nta muntu n'umwe udakora imibonano mpuzabitsina kuko twese tuva amaraso atukura, bityo ntihazagire ukubeshya. umukobwa murakundana bigacika akakwereka ko ari umwari utagira amakemwa, nyamara iyo mufiringa byose arabigukorera akanakwereka ko yageze kuri dogere ya nyuma yo kwishima, ko yafashwe burundu na caresses zawe. Byose murabikora, akagusoma ndetse akagusomagura akakwererka ko ntaho aguhishe .Nyamara iyo ibyo birangiye wowe wwabishatse aragukanira akakumutsa burundu pe! Wibaza se ko adafite umubiri nk'uwawe kuburyo yafatwa n'ubushagarira (gushyukwa) akananakurusha. Abenshi rero muri abo (si bose) iyo mutandukanye yiruka ajya kurebe uwo bamenyeranye kubikorana akamukemurira kakabazo, wowe ugapfira muri Nyagasani ngo umukunzi wawe aragukunda nti mwapfa ko yanze gukora icyaha!Ibyo ni ukwibeshya!
Ntabwo umuti aru uguhita wiruka nawe musore ngo ujye kureba indaya itakurushya ngo igukemurire ibibazo, ahubwo ugomba gutinyuka agahamagara umukunzi wawe mukabiganiraho nana kimwe umuhishe, ukamusaba ko agomba kureka gutuma utekereza abandi mukemurana ibibazo. Ibibazo by'urukundo agomba kubigira ibye ndetse akaba ari we muganga wabyo. Nubimwumvisha utamubeshye na gato na we azibuka ko ajya aguca inyuma kandi ko byose bishoboka akaba yakwisubiraho, ubutaha mukajya mukina urukundo mukarurangiza (mukagera ku ngingo).
Iby'isi niko bemera, niba hari ufite umukunzi akaba aketse ko babayeho gutyo, abyihanganire ntabifate nk'aho jye namenye uko babanye, ntabyiteho kuko navuze ngo si bose.
Iyo ufite ibitekerezo byo gutanga, ubyohereza kuri aderesi yavuzwe haruguru
haba ibyo wongera kuri iyi nkuru ukabishyira hasi hano muri comments.


text:
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge wa Nyabitekeri wo mu karere ka Nyamasheke kuri uyu wa Gatatu tariki ya 13/06/2012.
Umuyobozi w’akarere ka Nyamasheke Habyarimana Jean Baptiste yeretse umuyobozi w’intara ishusho y’inkiko gacaca mu karere, aho yavuze ko muri rusange inkiko gacaca zaciye imanza zo mu rwego rwa gatatu zigera ku 8993 muri zo 8047 zikaba zaramaze kurangizwa.
Muri iyi nama yahuje umuyobozi w’intara n’abaturage b’umurenge wa Nyabitekeri, abaturage baboneyeho umwanya wo kubaza ibibazo bitandukanye birimo ibirebana n’inkiko gacaca ndetse n’ibibazo bisanzwe birebana n’imiryango n’iby’imanza.
Muri byo harimo ikibazo cy’imicungire mibi ya koperative y’abunzi bo mu murenge wa Nyabitekeri aho abayobozi bagiye bikubira umutungo wa Koperative, ubuyobozi bw’akarere bukaba bwarijeje abaturage ko buri kubikurikirana kandi ko abayobozi bayo bemera ko hari umutungo bafite, Umuyobozi w’akarere akaba yarababwiye ko uku kwezi gushira hari aho bigeze mu kugikemura.
Guverineri Kabahizi yasabye abaturage kujya baturuka ku nzego zo hasi bakemura ibibazo byabo kuko ari zo ziba zizi neza uko ibyo bibazo biteye, ndetse bakanitwaza ikaye y’ibibazo kugira ngo inzego zijye zireba uko urwego rubanza rwagifatiye umwanzuro mu gihe binaniranye.
Yasabye abaturage kugira uruhare mu itegurwa ry’imihigo y’akarere kabo ndetse bakanagira uruhare mu bikorwa by’iterambere kuko leta itazajya ibakorera byose.
Ubwo minisitiri w’ubutabera Karugarama Tharcisse yari mu karere ka Nyamasheke tariki ya 25/04/2012, yatangaje ko gusoza inkiko gacaca bizabanzirizwa n’icyumweru cyihariye kizatangwamo ibiganiro bitandukanye ku nkiko Gacaca, naho tariki ya 17/06/2012 hakazaba inama mpuzamahanga izaba ivuga ku nkiko gacaca naho tariki ya 18/06/2012 hagatangwa raporo ku nkiko Gacaca hagakurikiraho


text:
Ndasubiza uwitwa UMWIGISHWA WA YESU KRISTO.Ibyo wanditse nibyo rwose.Ariko ndagusaba gusoma inyandiko ya Ndangiza iri hano hasi.Kera koko,hali iyo bahaga amafaranga Abigishwa ba Yesu kubera ko birirwaga mu nzira no mu ngo z'abantu barimo KUBWIRIZA.Batandukanye na Pastors.Abenshi barakize cyane kubera Icyacumi.Nyamara birirwa muli SHUGURI zabo.Ukababona gusa ku Cyumweru cyangwa ku wa 6 baje gutwara Icyacumi.Nta n'umwe uzabona mu muhanda abwiriza nkuko Yesu n'Abigishwa be birirwaga mu nzira babwiriza.Abakristu babwiriza mu mihanda,muli za Gares,no mu ngo z'abantu,ni Abahamya ba Yehova gusa,kandi bose bakabikora ku buntu kuko Yesu yasabye Abakristu nyakuri gukora umurimo w'imana ku buntu.Bisome muli Matayo 10:8.
Hatari - 29/12/2017 saa 05:51


text:
Ubwo yari agiye Ingabire Habibah yijeje abanyamakuru ko byanze bikunze agiye gushaka ikamba bityo Imana nimufasha n’abanyarwanda bakamushyigikira bizashoboka. Iki cyizere Habibah yari agihuje n’umubyeyi we (papa we) we watangaje ko yizeye cyane uburere yahaye umwana we bityo byanze bikunze akaba yizeye ko igihe abanyarwanda bazamushyigikira nawe nta kabuza atazabatenguha azazana ikamba.
Ingabire Habibah na bagenzi be bahatanye batangiye kwerekeza muri Poland ahazabera marushanwa ya Miss Supranational 2017 aho uzegukana ikamba azamenyekana tariki 1 Ukuboza 2017.
Ingabire Habibah ubwo yaragiye hano yari kumwe na mama we n'abavandimwe beAha mama we yamwibutsaga ibyo yamutoje...Ingabire Habibah yagiye aganiriye n'abanyamakuruAbabyeyi be bose bari bamuherekejeHabibah asezera ku nshuti ze zari zamuherekejeHabibah yafatanye ifoto y'urwibutso n'inshuti ze zari zamuherekejeHabibah atwaye idarapo ry'igihugu nk'umukobwa uhagarariye u Rwanda muri Miss Supranational
AMAFOTO: IRADUKUNDA Desanjo -Inyarwanda Ltd


text:
Profile Views : 2,547
Song Plays : 21,694
Song Downloads :8,003
Niyitanga Andre uzwi ku kazina ka D Cruz yinjiye muri muzika muri 2011 atangirana n'abasore 3 mu itsinda ryitwaga B-Unit, iri tsinda ryaje gusenyuka D Cruz akomeza umuziki ku giti cye ariko akajya afatanya n'abavandimwe be babiri aribo Nshizo Exploiter na Kevin, D Cruz akaba ari umwe mu bagize itsinda ryitwa MAD Empire.
Kugeza ubu D Cruz afite indirimbo z'amajwi ndetse n'imwe ifite amashusho yakoranye na Gisa Cy'Inganzo bayita "Banguka".
Mu bijyanye n'amashuri D Cruz yakurikiranye MEG (Mathematics, Economics and Geography) ku kigo cya LDK.


text:
Bavandimwe mbandikiye mbasaba inama. nd'umusore nari ntarinjyira m'urukundo narimwe kubera kubitinya mbona benshi babikomerekeramo. none har'umukobwa wankunze none yabimbwiye ko ankunda nanjye ndabibona pe korumwuzuye ariko mfit'ubwoba kuko yanganye n'umusore wiyubashye kunkuba nka3. Nyamukobwa amenyereye kuba murukundo njye simbimenyereye. mbivemo? mbijyemo? mwitware ho gute ko njye byanshanze kandi nanjye ndumv'aricyo gihe cyo gukunda. ahasigaye nahanyu ni mumfashe. ibyo mbabwira n'ukuri kundiho.
Subscribe to: Post Comments (Atom)


text:
Urwenya-Guhebeba kw'Ihene Yabazwe nka “Caller Tune” ya Telephene
Guhebeba kw'Ihene Yabazwe nka “Caller Tune” ya Telephene
Umusore yaguze ihene, abwira umukozi we ati: "baga iyi hene, amaraso uyabike urayatekera ipusi, uruhu urwanike tuzarukoramo intebe, ibinono n'umutwe ubiteke mw'isombe, izo munda uzizingemo zingaro, imisoso uyitogose, umwijima, umutima n'impyiko impindura
n'urwagashya uzotsemo twa brochettes mfite abashyitsi.
Uramenye ntuzonone iyi hene dore ifite ibiro 18 ukuyemo amayezi, amahembe n'amajanja harasigara ibiro 15 nzibone.
Umukozi kubera umujinya w'ayo mabwiriza atyaye aramubaza ati "guhebeba kwayo se byo ntabwo tubibika ukabishyira muri caller tune za telephone yawe?
Shyiraho Igitekerezo!
Subscribe to: Post Comments (Atom)


text:
MU MU DUSHYA N’UDUKORYO TWARANZE WEEKEND TURASANGAMO INKURU IVUGA KU MUKOBWA WAPFUYE BICYEKWA KO YAGIYE GUSAMBANA , INKUMI Z’IKIGALI ZISIGAYE ZIFOTOZA ZIHISHA AMABERE GUSA , AMAFOTO AGARAGAZA UBURANGA BWA HAMISA UMUKUNZI WA DIAMOND ,AMAFOTO AGARAGAZA UMUNYARWANDAKAZ DIVINE URU KUVUGWA MU RUKUNDO N’UMUHANZI YKEE BENDA ,UMUNYAMIDERI AKOMEJE GUSAKAZA AMAFOTO YE ASHOTORA ABAGABO BENSHI ,UMUPASITERI YATEGETSE UMUKIRISTU WE GUKURAMO IKARISO IMBERE Y’ITERANIRO .
UMUUPASITERI YATEGETSE UMUGORE GUKURAMO IKARISO IMBERE Y’ITERANIRO RY’URUSENGERO AMUBWIRA KO AGIYE KUMUSENGERA UMWUKA WERA UGACA MU MAGURU YE UKAZAMUHA URUBYARO.
MU IJORO RYO KURI UYU WA GATANDATU TALIKI YA 27 RISHYIRA TALIKI YA 28 , MU MURENGE WA KINYINYA AKAGARI KA KAGUGU , UMUDUGUDU WA NYAKABUNGO HATORAGUWE UMURAMBO W’UMUKOBWA WITWA MUTONI JAQUELINE NYUMA YO KWICA AKAJUGUNYWA MU GISAMBU BICYEKAKO UWAMUJYANYE KUMUSAMBANYA ARIWE WAMWISHE .
INKUMI Z’ IKIGALI ZISIGAYE ZIFOTOZA ZIHISHA AMABERE GUSA , IBI BYABAYE NYUMA YUKO UMUKOBWA UZWI KU IZINA RYA CHRISTELLA NDETSE NA BENITHA BASHYIZE HANZE AMAFOTO YABO BAMBAYE UBUSA IBINTU BYATANGAJE ABANTU.
DORE AMAFOTO AGARAGAZA UBURANGA BWA HAMISA MABETTO KURI UBU URI KUVUGWA KO AGIYE KURONGORWA NA DIAMOND.
DORE AMAFOTO AGARAGAZA UBURANGA BWA DIVINE B UMUKOBWA WAVUKIYE MU RWANDA NYUMA AKAZA KWEREKEZA MU BWONGEREZA AHO MAGINGO AYA ARI KUVUGWA MU RUKUNDO N’UMUHANZI WO MURI UGANDA YKEE BENDA.
UMUNYAMIDERI UKOMEYE MURI TANZANIA YASHYIZE HANZE AMAFOTO AGARAGAZA UBWAMBURE BWE MU MWAMBARO W’ IKARISO NDETSE N’ISUTIYE GUSA
UNDI MUNYAMIDERI UKOMEYE MURI LETA ZUNZU UBUMWE Z’AMERIKA YASHYIZE HANZE AMAFOTO YE YAMBAYE UMYENDA ISHOTORA ABAGABO.
ABAGABO 2 BAFASHWE BASAMBANYA UMWANA MUTO BAHABWA IGIHANO CYO KUZENGURUKA UMUGI WOSE BAMBAYE UBUSA ARI NAKO BAKUBITWA INKONI.
UMUHANZI RICK ROSS YAKOZE IGITARAMO CY’AMATEKA MU GIHUGU CYA KENYA.
REBA HANO AMAFOTO ATANDUKANYE YACIYE IBINTU KU MBUGA ZA INTERINET ZITANDUKANYE ZIRIMO FACEBOOK NDETSE NA INSTAGRAM
URBAN BOYS BAKOZE IGITARAMO CYAGARAGAYEMO UMUKOBWA WABYINNYE AMABERE AKAVA MU ISUTIYE
REBA HANO AMAFOTO ATANDUKANYE BAMWE MU MU BYAMAMARE BITANDUKANYE BASHYIZE KU MBUGA NKORANYAMBAGA .
UMUHANZI MR P WO MURI P SQUARE YAGEZE I KIGALI
REBA ANDI MAFOTO ATANDUKANYE :
Posted By: Alex Masha And Emery@Rwandapaparazzi.rw
700,950 total views, 4,550 views today


text:
UMUKOBWA WAREZWE BAJEYI AKABIKIZWA N’UMUSHYITSI
Kera habayeho umugabo ashaka umugore, babyarana umwana w’umukobwa, bamwita Kibaruta. Uwo mukobwa baramutetesha, nuko akura ari umupfayongo, ntacyo azi gukora. Kibaruta amaze kuba inkumi, arasabwa, ashyingirwa mu bakire. Kibaruta n’Umugabo we, ababyeyi babo babaha ibintu byinshi byo kubashingisha urugo. Kubera ko yari yararezwe bajeyi n’umugabo umurongoye akaba nawe yari umutesi, ibyo babahaye babirya ba bisesagura, ntibyatinda gushira. Bamaze kuba abatindi, abagaragu n’abaja barigendera. Kibaruta asigarana n’umugabo we gusa, ntacyo bimariye, urugo rwabo ruhinduka ikigunda. Umugore no kwifata neza biramunanira. Umusatsi umwerera kumutwe, umubiri usesa urushimba, ibirenge bitondaho amaga, asigara asa n’ingegera. Umugabo wa Kibaruta nawe ntiyagira icyo amurusha, bombi baratindahara. Byaratinze, sebukwe wa Kibaruta yohereza abahungu be kujya guhakwa i bwami. Umugabo wa Kibaruta agenda azi ko azasanga umugore we sebukwe yaramwirukanye. Amusezeraho agira ati: urabeho, ariko sinzi niba nzagaruka ukiri muri uru rugo, nako muri iki kigunda.
Bukeye, kwa Kibaruta haza umushyitsi ushaka icumbi. Nawe yari mu nzira ajya guhakwa i bwami. Araza abona Kibaruta, asanga ari umwana w’imfura, ariko yarahindanye, biramuyobera. Nuko umugabo aramuramutsa. Amaze kumuramutsa, aramubaza ati: ese nyirurugo ari hehe ngo nawe turamukanye. Umugore ati: yagiye gufata igihe i bwami. Umugabo ati: ese uba hano wenyine? Kibaruta ati: nijye jyenyine wegetse aha ngaha. Umugabo ati: ese ntiwancumbikira? Undi ati: ureba se nabyangira iki? Nuko umugabo yigira inama yo kurara agirango azasige atunganyije iby’urwo rugo. Nuko abagaragu bari bamuherekeje abakwiza imirimo. Bamwe bajya guca isaso, Abandi bajya kuvoma, abandi basigara bakubura mu rugo, abandi basa inkwi. Bashyushya amazi bayaha Kibaruta, ajya kwiyuhagira. Bwije, abashumba b’inka zingishywa zuwo mushyitsi zirataha zirakamwa. Abatetsi baragabura, abakamyi nabo babaha amata baranywa. Buracya barasibira ntibagenda. Kibaruta bamwogosha umusatsi wari waramwereyeho, bamuca inzara nuko asubira kuba umuntu. Bamaze gushyikirana neza, Kibaruta abatekerereza uko yaje ameze, avuye mu rugo rukize akaza no murundi rukize. Bamaze kubaka we n’umugabo we bayoberwa gufata neza ibintu byinshi bari bahawe. Abagaragu n’abaja babonye ibintu bimaze kubashiraho barigendera. Ati: none musanze n’umugabo wanyje ndetse n’abavandimwe be nabo baragiye gufata igihe i bwami. Babaza Kibaruta igihe umugabo we azavira ibwami, ababwira ko yagiye avuga ko azahamara amezi abiri.
Wa mushyitsi, yohereza umwe mu bagaragu barikumwe gusubira iwe akamuzanira umugaragu n’umuja. Bahageze abategeka kuguma muri urwo rugo kugirango barutunganye, batoze Kibaruta isuku ku mubiri we no mu rugo, bamwigishe no gutunganya imirimo yose yo mu rugo. Ndetse bajye no kumuhahira, urugo rushire inzara. Wa mushyitsi amaze kubitegeka atyo, asezera kuri Kibaruta akomeza urugendo rwe rwo kujya guhakwa ibwami. Wa mugaragu n’umuja basigara muri urwo rugo, bigisha Kibaruta ibyo shebuja yasize abategetse. Kibaruta amenyera kwifata neza no gutunganya iby’urugo rwe byose. Bukeye yenga inzoga nziza zo gutura sebukwe na nyirabukwe. Umunsi wo kugenda, ashaka inzoga nyinshi zirimwo iy’inkangaza azikorera abagaragu, areba umubavu ashyira mu giseke abiha umuja, maze bajya kwa sebukwe. Ageze yo apfundura agaseke karimo umubavu, ukwira mu nzu yose. Abawumvise bati: umubavu uhumura utya uturutse hehe? Kibaruta aratambuka, asanga sebukwe aramuramutsa. Ahita agwatira nyirabukwe nawe aramuramutsa, maze aricara. Ahamara wa mugaragu wazanye inkangaza ati: ese ntacyo wakwibwira. Umugaragu azana inzoga y’inkangaza mu kabindi ayitereka aho. Kibaruta arasogongera, ahereza nyirabukwe nawe arasoma, abwira abari aho ati: arabaruta Kibaruta. Sebukwe nawe arasogongera ati: izina niryo muntu koko, Kibaruta arabaruta mwese. Nuko inzoga barazisuka, baranywa. Ararara, barara baganira nabo muri urwo rugo rwo kwa sebukwe bose. Bukeye, Kibaruta arasezera ati: nsanze urugo umugabo wanjye ntahari. Sebukwe amuha inka yo kumushima, nuko umugore arataha.
Bukeye umugabo wa Kibaruta na bene nyina bacyuye igihe ibwami, barasezera barataha. Basohorera mu rugo rwa se. Bakihagera basanga Kibaruta yaraye ahavuye n’inzoga yazanye zitarashira. Barara bazinywa bavuga n’amakuru y’ibwami burinda bucya. Sebukwe wa Kibaruta ntiyagira ijambo amuvugaho, aricecekera. Bukeye abahungu barasezera bataha mu ngo zabo. Umugabo wa Kibaruta aragenda, ageze ku irembo ry’urugo rwe ati: muraho bene urugo. Umuja aramusubiza ati: yego, araza aramuramutsa. Umugabo abonye umuja ariwe uje kumuramutsa aribwira ati: Kibaruta baramwishe. Uyu muntu ntazi yaturutse he? Arumirwa, ananirwa gutambuka, abura no gusubira inyuma. Aho bigeze Kibaruta asohoka mu nzu ageze mu irebe ry’umuryango, abona umugabo we ahagaze mu bikingi by’amarembo, avugana n’umuja aramubwira ati: komeza uze. Umugabo ati: uracyabaho Kibaruta we? Undi ati: ndacyariho, komeza uze turamukanye. Umugabo araza na Kibaruta arasohoka bahurira mu rugo bararamukanya. Umugabo aramwitegereza, aramuyoberwa, asanga yarabaye undi. Binjira munzu aramukanya nabo ahasanze bose ndetse n’izindi nshuti ziraza, babaha intebe baricara. Hanyuma bazana inzoga, barabaha, baritonda baranywa baraganira. Bwije abashyitsi barataha, Kibaruta asigarana n’umugabo we. Umugabo aramubwira ati: ubu ndacyananiwe ejo tuzaganira umbwire Imana yagusuye aho mariye kuvira muri uru rugo ikakugira ityo n’urugo ikarwuzuza abantu n’ibintu bingana bitya. Umugore ati: ni koko ntubeshye, ariko nifuzaga kubikubwira turi kumwe n’ababyeyi n’abavandimwe. Nuko ubwo yohereza umuntu kubatumira. Bwarakeye ababyeyi ba Kibaruta n’abumugabo we ndetse n’abavandimwe be, bateranira aho. Igihe batangiye kuganira, umugaragu aza kubabwira ko hari umuntu ku irembo uvunyisha. Bati: genda umubwire aze. Umugabo araza, aherekejwe n’abagaragu benshi. Akigera mu rugo Kibaruta aramurabukwa, ahaguruka bwangu, ava aho yari yicaye ajya kumusanganirira mu rugo, bararamukanya. Babantu asize munzu babibonye baratangara. Nuko Kibaruta aramuzana amuha intebe. Umugabo aricara.
Kibaruta araterura ati : Babyeyi namwe bavandimwe muteraniye hano, nari mfite ijambo nza kubabwira kandi ngirango namwe mwese mwari mufite kurimbaza, ariko noneho nsinkiribabwiye kuko nyiraryo yiyiziye. Iyi mfura y’umwami mubona aha niyo nyiriri jambo risobanura ibyabaye muri uru rugo. Muzi uko umugabo wanjye yasize uru rugo rumeze kandi murabona uko rumeze ubu. Ndagirango iyi mfura y’umwami mubona aha, ibasobanurire uko byagenze. Abari aho bose bamuhanga amaso. Wa mugabo araterura ati: bantu muri aha ni mugire amahoro. Umwaka ushize naciye ahajya ibwami, ubwire bumfatira munsi y’uru rugo, nuko nza hano gucumbika. Mpageze mpasanga uyu muntu, mbona ari umwana w’imfura ariko yaratindahaye, birambabaza cyane. Ubwo ibyo gukomeza urugendo ndabireka ndasibira, nohereza abantu iwanjye bazana ibi byose mu bona, ari abantu ari n’ibintu. Mbonye uyu mwana amaze gusubirana ubupfura, nuko nikomereza urugendo njya i bwami. Ubu rero aho nkyuriye igihe ibwami, nanze rero guca hepfo aha ngo nkomeze urugendo ntahe, ntaje kureba ibyuru rugo abo nahasize nibyo nahasize. Ngayo nguko. Bamaze kumva ayo magambo barumirwa. Baratangara bati: uyu mugabo si ubupfura gusa ni n’intumwa y’Imana. N’ikimenyimenyi ni ukuba iduhurije aha twese, kandi tutabisezeranye. Ababyeyi n’abavandimwe bashimira uwo mushyitsi bati: kuva ubu tubaye abavandimwe uru rugo n’urwawe n’iwawe habaye iwacu. Ejo uyu mugabo wa Kibaruta azaguherekeze amenye iwawe. Hanyuma azaze kuhatwereka natwe tujye tugusura. Sebukwe wa Kibaruta ati: sindi bugende ntavuze. Ndagirango uyu mushyitsi muhire nawe muhe izina ry’uyu mukobwa yakijije. Yaraturuse twese akiza aba bana Kibaruta n’umugabo we. None ubwo ndi se waba bana, nagende nawe mwise Kibaruta.
Kuva ubwo iyo miryango yombi iba inshuti, Kibaruta n’umugabo we nabo babana mu mahoro n’amahirwe, babikesha wa mushyitsi muhire woherejwe n’Imana.


text:
Mu kagari ka Nyamugari Umurenge wa Mwiri ho mu karere ka Kayonza umusaza w’ imyaka 75 yagwiriwe n’ ikiraro cy’ inka ahita ashiramo umwuka ubwo yagerageza kuyihungisha inkongi y’ umuriro.
Saa moya z’ umugoroba kuri uyu wa 8 Mutarama 2017 nibwo Ntigurirwa Thomas w’ imyaka 75 yari iwe mu rugo n’ umukecuru we bonyine bacaniye inka yabo ikiraro gifatwa n’ inkongi y’ umuriro kiratokombera.
Uyu musaza akimara kubona ikiraro cy’ inka ye gitangiye gushya yahise ajya mu kiraro agira ngo ayirekure idahitamo, hanyuma kuko ikiraro cyari gishaje, kinasakaje ibirere gihita kimugwira we n’ inka yari agiye kurokora ntibabasha kurokoka iyo nkongi.
Umuvugizi wa Polisi y’ u Rwanda mu ntara y’ iburasirazuba IP Emmanuel Kayigi yabwiye Umuryango ko nta mugizi wa nabi ubyihishe inyuma ahubwo ko ari ibyago uyu muryango wahuye nabyo.
Yagize ati “Umusaza w’ imyaka 75 yabonye ikiraro cy’ inka gishya, noneho yinjiyemo n’ umuriro n’ iki agira ngo arebe uko yakuramo inka, ikiraro kiramugwira ariwe arashya n’ inka irashya”
Yongeyeho ati “ Yitabye Imana, ni ibyago byabayeho nyine nta kuvuga ngo ni umugizi wa nabi, ni umuriro waturutse ku gicaniro kirukana isazi ku nka”
Uyu musaza yahiye umukecuru babanaga areba ariko abura icyo yabikoraho kuko nawe intege zatangiye kumubana nkeya bitewe no gukura.
Nyakwigendera yashyinguwe kuri uyu wa 9 Mutarama bitabaye ngombwa ko ajyanwa mu bitaro ngo hasuzumwe icyateye urupfu rwe.
IP Kayigi avuga ko iyo nta rujijo ku cyateye urupfu, umurambo ushyingurwa bitabaye ngombwa ko ujyanwa gusuzumwa n’ abaganga ngo bemeze icyateye urupfu.
Abaturage baragirwa inama yo kubaka ibiraro bikomeye kandi bakagira isuku mu ngo zabo birinda imyanda hafi y’ ibiraro kuko igihe bacaniye inka umuyaga ushobora kukongeza iyo myanda bigatera inkongi.
Ngo uretse n’ icyo isuku nkeya hafi y’ ibiraro ishobora gutera uburwayi ku matungo na ba nyirayo.


text:
Dusangirijambo : « Kwiyoroshya » nk’ indangagaciro itacyemewe mu Rwanda rwa FPR !
I.Amasomo ya Liturjiya yo kuri iki Cyumweru cya 23 gisanzwe, C.
*Zaburi 68 (67), 4-5ac,6-7ab,10-11
*Isomo rya kabiri: Abahebureyi 12,18-19.22-24a
*Ivanjili: Luka 14,1a.7-14
ISOMO RYA MBERE : Mwene Siraki 3, 17-18.20.28.29
Mwana wanjye, ibyo ukora bijye birangwa n’ubwiyoroshye, bityo uzakundwa kurusha abagaba byinshi. Uko ugenda ukomera ujye urushaho kwicisha bugufi, maze uzagire ubutoni imbere y’Imana. Koko rero Uhoraho ni We Nyir’ububasha, kandi ab’umutima wiyoroshya nibo bamuhesha ikuzo. Ingeso y’ubwirasi ntigira umuti, kuko urugemwe rubi rwayitoshyeho. Umutima w’umunyabwenge uzirikana umugani, kandi umunyabuhanga yifuza umutega amatwi.
II. Tuzirikane
Igitabo cya Mwene Siraki kiduhishurira ibanga ryo guhirwa mu buzima . Iryo banga nta rindi ni ugutunga « UBUHANGA ». Kinahishura kandi ko ubuhanga buhatse ubundi ari ukumenya Imana no kugendera ku mabwiriza yayo , mu byo ukora byose.
Isomo tuzirikana uyu munsi riratwereka ko ntawe ushobora kugera ku buhanga atifitemo umutima wo « kwiyoroshya », kumenya « gucisha bugufi » . Impamvu nta yindi ni uko Abayisiraheli bemeraga ko « Ubuhanga bwose » butangwa n’Uhoraho Imana. Gusa bakanahamya ko Imana itajya ishyikirwa n’abantu bifitemo umutima w' »Ubwirasi ».
Koko rero uwumva ko azi byose ntiyicara ngo yihugure, ntacyo aba akeneye kunguka . Yibwira ko azi amabanga yose y’ubuzima , akishyiriraho imirongo migari y’ibyo yita umukiro , ukunezerwa no guhirwa ariko amaherezo umukiro udaturuka ku Mana umuviramo ukurimbuka. Byabaye kuri benshi biyitaga ibihangange byo kuri iyi si . Byabaye ku bantu ku giti cyabo ndetse no ku bihugu byitwaga ibihangange. Politiki itubakiye ku ndangagaciro z’ubwiyoroshye n’ubutabera nta handi iganisha uretse mu cyorezo .
Isomo ku Banyarwanda bo muri iki gihe
Itegereze Abanyarwanda bo muri iki gihe , uhereye ku bategetsi, maze urebe imyifatire yabo! Hari umuco witwa « kwigira » no « kwihesha agaciro » wadutse ! Kandi uyu muco wasakajwe muri rubanda nka wa mwezi uturutse ibukuru ! Guhera mu myaka ya 2000 , hadutse agatsiko k’Abanyarwanda bashishikariza abandi kubaho birenze ubushobozi bwawe, kwiyerekana inyuma uko atari, kwerekana hanze ko byose byatunganye kandi imbere mu nzu bicika. Uyu muco ni nawo mu by’ukuri ugenga politiki yose ya FPR-Inkotanyi : kudahabwa ijambo n’icyiza ushoboye gukora, kudaterwa ishema n’ icyo uricyo nyakuri kandi kizima, ahubwo ukihesha agaciro ku karimi gusa(Ijabo) , mu kwiyemera birenze igipimo , bimwe bivamo kubeshya !
Umuntu ushaka kubaho birenze kure ubushobozi bwe ntabwo ashobora kwibuka ko umuco wo « kwiyoroshya » ari indangagaciro ikomeye. Umuntu ubaho birenze ubushobozi bwe ni wawundi urya utwe ariko akagerekaho n’utw’abandi . Kuko nyine aba yarimenyereje kurya ibirenze ibyo atunze .
Leta igendera ku « kwigira » no « kwihesha agaciro » gusa ikibagirwa umuco mwiza wo kwicisha bugufi, iremerera abaturage, irabasahura, ibashyira mu kaga ko kubategekesha iterabwoba. Mwitegereze ukuntu Leta ya FPR isesagura umutungo w’igihugu mu bikorwa byo kubeshya amahanga no kwiyerekana uko itari ! Mwibuke ibikombe bya baringa twakinzwe mu maso ngo kubera ko u Rwanda rwa FPR rwahindutse indashyikirwa mu « miyoborere myiza », ngo rwageze ku iterambere ry’akataraboneka….n’ibindi binyoma nk’ibyo byambaye ubusa. Hanyuma muhindukire murebe iterabwoba riri mu gihugu hose, guhera hejuru kugera mu midugudu no ngo z’abaturage; mwongere mwitegereze uko umuturage abayeho mu kaga muri iki gihe; witegereze akarengane gakorerwa abaturage buri munsi kandi gakozwe n’abayobozi; mubarure abaturage batagira ingano bakomeje kurimbuka bazize inzara !
Ngiyo ingaruka ya politiki ishingiye ku kwishongora kutagira ibikorwa,
Nguwo umusaruro w' »ukwigira » no « kwihesha agaciro » byubakiye ku gipindi gusa !!!!
Ngayo amaherezo yo kwitaza Imana kubera guca ukubiri n’umuco mwiza w’ukwicisha bugufi.
Umwanzuro
Abanyarwanda bakwiye kwitondera umuco mubi bakomeje gutozwa wo gukunda kubaho birenze ubushobozi bwabo …. « Kwigira » no « kwihesha agaciro » bikwiye gukurwa mu magambo bakoresha buri munsi .
Koko rero kwifuza cyane ibitari ibyawe kandi birenze ubushobozi bwawe bigira ingaruka zikomeye ku mibereho y’abantu ku giti cyabo no ku mibereho y’igihugu . Niyo mpamvu abanyarwanda batari bake basigaye barakiriye nk’indangagaciro igezweho umuco mubi cyane wo « gutera igipindi », « gutekinika », « siyasa », …mbese za « techniques » zose zo kubeshwaho n’ikinyoma FPR imaze imyaka ibacengezamo. Ntawe ukimenya umuntu w’umunyakuri ukwiye kwizerwa, abanyakinyoma babaye benshi . Ubwo kera abategetsi baharaniraga kuba intangarugero mu byiza, ab’iyi ngoma bo « biheshereza agaciro » mu kuba intagereranywa mu kinyoma n’ubuhendanyi! Uyu mucuri abanyarwanda bashyizwemo uzakosorwa bigenze bite mwo kabyara mwe !
Ababyeyi bakwiye rwose gukanguka , bagakora uko bashoboye bagatoza abana kugaruka ku muco wo kuvugisha ukuri, kwiyoroshya, kwicisha bugufi .Bakwiye kandi kubatoza iyobokamana kuko igihugu kitagira Imana amaherezo yacyo ari ukurimbuka.
Naho abubatse ubukire n’ubukungu biturutse mu gusahura ibyarubanda, amaherezo bazabyishyura cyangwa bibahombokereho izuba riva . Iminsi y’igisambo ngo ni 40 gusa !
Iyaba twarekaga Mwene Siraki akabitwemeza : nta mahoro, nta mukiro, nta munezero ku wiyita umukire ariko ari umunyakinyoma kabuhariwe !
Uzarye duke , woze akarenge. Uzaryama usinzire.
DUSENGE :
Bikiramariya Nyirimpuhwe,
Wibuke ko ntawigeze kumva,
Ko washubije inyuma uguhungiyeho
Agutakambira ngo umurengere umusabire
Nicyo gituma nkwizera
Ndakugana nkuganyira ngo umpagarareho kuko ndi umunyabyaha
Mubyeyi w’Umukiza ,
Ntiwirengagize ibyo nkubwira,
Ubyumve ubyiteho. Amen.
Icyumweru cyiza kuri mwe mwese mwazahajwe no gusahurwa ibyanyu n’abanyamurengwe bahisemo kwiberaho birenze ubushobozi bwabo.
Dukomeze twizere Imana kuko ari yo izi kurenganura rubanda mu gihe gikwiye.
Uwanyu, Padiri Thomas Nahimana.


text:
Rubashamiheto Daniel wo mu Mudugudu wa Kibonwa, Akagari ka Nyagisozi, Umurenge wa Mushishiro mu Karere ka Muhanga avuga ko ubuhinzi bw’urutoki rwa kijyambere rwatumye ngo ava mu cyiciro cya mbere cy’ubudehe akaba ageze mu cya gatatu.
Rubashamiheto yabwiye Umuseke ko mbere yakoraga akazi ko gutwika amakara akabona byungura gusa ba nyirayo maze yigira inama yo guhinga urutoki.
Mu 2013 yasezeye abo yakoreraga maze atangira guhinga urutoki abonye ko hari abandi bagenzi be rumaze guteza imbere.
Ati “Natangiranye igishoro cy’amafaranga make ntera insina z’urutoki rwo mu bwoko bw’injagi, iyo ibihe byagenze neza mbona ibihumbi 300 ku kwezi.”
Igihe yatwikaga amakara ngo yari agowe cyane no gutunga umuryango we ndetse ari mu kiciro cya mbere cy’ubudehe cy’abatishoboye kubera ubukene ariko ubu byarahindutse.
Avuga ko abona inyungu ihagije mu buhini bw’urutoki akora nk’umwuga kuburyo yazamutse mu ntera akajya mu kiciro cya gatatu cy’ubudehe kibamo imiryango yifashije mu mibereho kubera inyungu avana mu rutoki.
Ngumyembarebe Thacien Umuyobozi ushinzwe ishami ry’ubuhinzi n’umutungo kamere mu Karere ka Muhanga avuga ko bamaze imyaka irenga irindwi (7) bashishikariza abahinzi kuvugura urutoki bakava mu buhinzi bwa gakondo butabaha umusaruro uhagije.
Ngumyembarebe ati “Iyo tugize amahirwe tukabona umuhinzi umwe mu Mudugudu uhinga bya kijyambere, adufasha kwigisha abandi’’
Aha i Mushishiro mu mudugudu wa Kibonwa ngo hari abatangiye kurebera kuri Rubashamiheto ubu ufite isoko ry’ibitoki mu mugi wa Muhanga na Kigali.
Rubashamiheto agira inama abahinga urutoki kuva ku myumvire nk’iyo kuvuga ngo bazajya bahinga insina bita ‘Indaya’ niyo itanga urwagwa rwiza kuko guhinga urutoki bya cyera nta musaruro bibaha mu gihe hari insina zera cyane Minisiteri y’ubuhinzi yahaye abahinzi.
MUHIZI Elisee
UMUSEKE.RW/Muhanga


text:
Uwo mushinga wo kubaka iki kigo kizitwa ‘‘Ellen DeGeneres Campus’ cya Dian Fossey Gorilla Fund, ni impano DeGeneres yahawe n’umukunzi we Portia De Rossi muri Mutarama 2018 ubwo yizihizaga isabukuru y’imyaka 60 y’amavuko.
Mu kiganiro yashyize ahagaragara ku wa Gatanu, DeGeneres yari yatumiye Sigourney Weaver, umugore wakinnye filimi yise "Gorillas in the Mist," igaragaza ibikorwa bya Dian Fossey wiswe Nyiramacibiri, witaye bikomeye ku ngagi mu Rwanda.
DeGeneres yavuze ko yakunze cyane inyamaswa kuva akiri umukobwa muto, ndetse yanagize amahirwe yo kumenya Diana Fossey ubwo yatangiraga gusoma National Geographic.
Sigourney nawe yavuze ko yakunze cyane Dian Fossey kuko ari akazi gakomeye kujya kubana n’inyamaswa uzikoraho ubushakashatsi umunsi ku wundi.
Yakomeje agira ati “Ni intwari ikomeye, intwari ikomeye kuri njye. Niyo mpamvu navuze ngo ngomba kumukinaho iyi filimi.”
DeGeneres yanamubajije uburyo yumvise bimeze ubwo yageraga ku ngagi bwa mbere, nawe amuvira imuzi uko yari yabwiwe ko agomba kugenda yicishije bugufi, uburyo uvuga nkazo iyo uziramutsa wiyoroheje, ku buryo gusura ingagi ari cyo kintu yanyuzemo cyamushimishije kurusha ibindi.
DeGeneres yahise agira ati “Si njye uzabona bigera. Tuzagenda muri Kamena dusure ahantu tuzubaka ikigo ubundi tujye kureba ingagi. Ndumva mfite agashyari kuko ntazakora nk’ibyo wakoze byose, ariko kuzireba bizanshimisha cyane.”
Sigourney yanavuze uburyo ingagi y’ingabo yamukanze akaryama hasi ubwoba bukamutaha, ariko muri yumva ko Diana Fossey yari ari guharanira kwerekana ibikorwa bye, ari kumureba aho ari.
Yashimiye DeGeneres kuri iyi mpano igiye guhabwa Afurika, u Rwanda n’ingagi by’umwihariko, kuko izahindura byinshi mu bikorwa byo kuzibungabunga.
U Rwanda rwahaye ikaze impano yahawe DeGeneres kuko Umuyobozi Mukuru w’Ikigo cy’Igihugu cy’Iterambere, RDB, Clare Akamanzi, yahise yandika kuri Twitter ati “ Ikigo cy’Igihugu cy’Iterambere gihaye ikaze iki gikorwa cy’indashyikirwa cyo kubungabunga urusobe rw’ibinyabuzima. Tuzashyigikira Ikigega cyo kubungabunga ibinyabuzima cya Ellen DeGeneres kugira ngo kigere ku ntego zacyo mu Rwanda. Ikaze!”
Umunyamerikakazi Dr Dian Fossey witaga ku ngagi muri Pariki y’ibirunga anazikoraho ubushakashatsi, muri Nzeri 1967 nibwo yatangije ikigo cy’ubushakashatsi, Karisoke Research Center mu birunga, uba umwe mu mishinga imaze igihe ku Isi yita ku bwoko bumwe bw’inyamaswa.
Yaje kuboneka yitabye Imana ku wa 27 Ukuboza 1985, bikekwa ko yishwe na ba rushimusi kuko yari afite ibikomere byinshi by’umuhoro ku mutwe. Icyo gihe yari amaze kugira imyaka 54 y’amavuko.
Ubu afite ibikorwa byinshi byagiye bimwitirirwa birimo ikigo cy’ubushakahatsi na hoteli zigezweho, kubera umuhate yagaragaje mu kwita ku ngagi.


text:
Igisubizo: Umubatizo wa Gikristo, nkuko bivugwa muri Bibiliya, ni ubuhamya bugaragara inyuma ku mpinduka zabaye mu mibereho y’umwizera. Umubatizo wa Gikristo ushushanya uko umwizera aba ahagaze ku bireba urupfu rwa Kristo, uko Yahambwe, n’uko Yazutse. Bibiliya iravuga iti: “Ntimuzi yuko twese ababatijwe muri Kristo Yesu, twabatirijwe no mu rupfu rwe? Nuko rero, ku bw’umubatizo twahambanywe na we mu rupfu rwe, kugira ngo nk’uko Kristo yazuwe n’ubwiza bwa Data wa twese, abe ari na ko natwe tugendera mu bugingo bushya” (Abaroma 6:3-4). Mu mubatizo wa Gikristo, igikorwa cyo kwibira mu mazi, gishushanya gupfa no guhambanwa na Kristo. Naho gusohoka mu mazi byo bishushanya kuzukana na Kristo.
Mu mubatizo wa Gikristo, hari ibintu bibiri bisabwa mbere y’uko umuntu abatizwa: 1) umuntu ushaka kubatizwa agomba kubanza kwizera Yesu Kristo nk’Umukiza, kandi 2) uwo muntu agomba no kubanza gusobanukirwa icyo umubatizo usobanura. Iyo umuntu yatuje akanwa ke y’uko Umwami Yesu ari Umukiza, agasobanukirwa ko umubatizo wa Gikristo ari intambwe yo kubasha gutangaza mu ruhame ko yizera Kristo, kandi akagaragaza ko yifuza kubatizwa, icyo gihe nta mpamvu n’imwe ibuza umwizera kubatizwa. Dushingiye ku bivugwa muri Bibiliya, umubatizo wa Gikristo ufite agaciro kanini cyane, kubera ko uba ubaye intambwe yo kubasha gutangaza - mu ruhame ko yizera kandi ko yiyeguriye Kristo — ni ikimenyetso cyo kugaragaza ko yanyuze mu rupfu, mw’ihambwa no mw’izuka rwa Kristo.
Ikibazo: Ni akahe gaciro duha umubatizo wa Gikristo?
Igisubizo: Umubatizo wa Gikristo, nkuko bivugwa muri Bibiliya, ni ubuhamya bugaragara inyuma ku mpinduka zabaye mu mibereho y’umwizera. Umubatizo wa Gikristo ushushanya uko umwizera aba ahagaze ku bireba urupfu rwa Kristo, uko Yahambwe, n’uko Yazutse. Bibiliya iravuga iti: “Ntimuzi yuko twese ababatijwe muri Kristo Yesu, twabatirijwe no mu rupfu rwe? Nuko rero, ku bw’umubatizo twahambanywe na we mu rupfu rwe, kugira ngo nk’uko Kristo yazuwe n’ubwiza bwa Data wa twese, abe ari na ko natwe tugendera mu bugingo bushya” (Abaroma 6:3-4). Mu mubatizo wa Gikristo, igikorwa cyo kwibira mu mazi, gishushanya gupfa no guhambanwa na Kristo. Naho gusohoka mu mazi byo bishushanya kuzukana na Kristo.


text:
ADEPR Nyarugenge ibarizwamo korali Hoziyana yanditse amateka mu Rwanda aho indirimbo zayo zahembuye benshi muri iki gihugu ndetse ibi bituma iza ku isonga mu makorali yo muri ADEPR akunzwe cyane. ADEPR Nyarugenge ibarizwamo abandi bayobozi bakomeye muri ADEPR mu nzego zitandukanye. N'ubwo icyicaro gikuru cya ADEPR ku rwego rw'igihugu giherereye ku Kimihurura, iyo witegereje usanga ADEPR Nyarugenge ari yo ifatwa nk'icyicaro gikuru na cyane ko ari ho abayobozi benshi bo muri ADEPR basengera.
Korali Hoziyana iri mu zikunzwe cyane mu gihugu nayo ibarizwa muri ADEPR Nyarugenge
ADEPR Nyarugenge imaze imyaka 8 (hafi 10) yubaba inyubako nshya y'urusengero. Ni inyubako iri inyuma y'iyo basengeragamo iherutse gufungwa n'ubuyobozi bw'umurenge wa Nyarugenge. Kuri ubu abakristo ba ADEPR Nyarugenge kimwe n'abo ku zindi nzengero za ADEPR zafunzwe bari gusengera ku Cyumweru kuri Dove Hotel iri ku Gisozi. Ibi byatumye Inyarwanda.com igira amatsiko y'igihe abakristo ba ADEPR Nyarugenge bazamara batatanye kugira ngo batangire gusengera mu nyubako yabo nshya bamaze imyaka 8 bubaka.
Mu mezi atatu uru rusengero ngo ruzaba rwuzuye
Umushumba wa ADEPR Nyarugenge Rev Pastor Kayiranga Theophile yabwiye umunyamakuru wa Inyarwanda.com ko nyuma y'amezi atatu ari bwo inyubako yabo nshya izaba yuzuzuye bagatangira kuyisengeramo. Yavuze ko ari inyubako izaba ifite agaciro ka Miliyari eshatu z'amafaranga y'amanyarwanda. Abajijwe impamvu bamaze imyaka myinshi bubaka uru rusengero rushya rwa ADEPR Nyarugenge, nyamara bakaba bafite abakristo benshi ndetse banafite amafaranga, Rev Pastor Kayiranga Theophile yavuze ko byatewe n'imiterere ya paruwase ya ADEPR Nyarugenge dore ko yaje kubyara izindi ebyiri ari zo; Muhima na Cyahafi, hakabaho gutakaza imbaraga, bityo hakabaho kudindira kw'inyubako yabo. Gusa yijeje abakristo ko mu mezi atatu iyi nyubako izaba yuzuye. Rev Kayiranga Theophile yagize ati:
Ubundi ubwitange buva mu bakristo ariko ubu urabona ntabwo turimo guterana (kuko bafunze urusengero), bisaba ko abakristo baba bari hamwe! Kuba urusengero rwaratinze kuzura, byatewe n'imiterere ya paruwase ya Nyarugenge, iri mu byateye idindira ry’inyubako yacu kuko paruwasi ya Nyarugenge yaje kubyara izindi ebyiri; Muhima na Cyahafi, hahabo gutakaza imbaraga, bituma habaho kudindira. Urusengero turi kubaka nirwuzura ruzaba rufite agaciro ka miliyari eshatu. Turateganya ko mu mezi atatu urusengero ruzaba rwuzuye.
Igishushanyo mbonera cy'urusengero rwa ADEPR Nyarugenge
Mu mwaka wa 1978 ni bwo itorero ADEPR ryageze muri Kigali ritangirira i Gasave, nyuma yaho riza gufungura ishami i Nyarugenge. ADEPR Nyarugenge imaze imyaka 8 yubaka inyubako nshya, gusa kuri ubu irasa nk'igiye kuzura dore ko bamaze gusakara hakaba basigaje ibikorwa bicye kuri iyi nyubako. Urusengero rwa ADEPR Nyarugenge rufunzwe nyuma y'izindi zisaga 700 zimaze gufungwa mu mujyi wa Kigali kubera kutuzuza ibyangongwa.
Ku munsi urusengero rwa ADEPR Nyarugenge rwafungiweho, Inyarwanda.com yageze aho uru rusengero rwafunzwe ruri, tuhasanga abaturage n'abakristo benshi bari baje gusenga. Umwe mu bakristo ba ADEPR Nyarugenge twaganiriye wanze ko tuvuga amazina ye yavuze ko ibibaye kuri ADEPR Nyarugenge bikwiriye guha isomo ubuyobozi bwa ADEPR kuko bitumvikana ukuntu urusengero rwa Nyarugenge rwafungwa, nyamara iri torero rifite amafaranga menshi ava mu maturo, byongeye kandi ADEPR Nyarugenge ikaba isengerwamo n'abaherwe bakabaye barakoze ibishoboka byose urusengero rwabo rukuzura vuba dore ko ubu rumaze imyaka 8 rutari rwuzura.
Inyubako nshya iri kuzamurwa na ADEPR Nyarugenge imaze imyaka 8 itari yuzura
Inyubako ADEPR Nyarugenge yakoreragamo
Umurenge wa Nyarugenge wafunze urusengero rwa ADEPR Nyarugenge
Abari baje gusenga bahise bisubirirayo nyuma yo gusanga urusengero rwafunzwe
AMAFOTO: Eric Niyonkuru-Inyarwanda.com


text:
02/01/2018, Yanditswe na Amiel Nkuliza
Umwaka urashize, undi uratashye. Umwaka ushize turi mu ishyamba ry’inzitane, turi mu mategeko y’ishyamba. Uwizeyimana yayise amategeko y’ishyamba ry’inzitane. Amategeko, atagira nshinga, atagira shinge na rugero. Ni amategeko y’ishyamba nyine. Uyashyiraho ni umwe; ni wa wundi tuzi twese. Ni ikimanuka cy’i Kawunge. Ntikigira nerevu nzima, ntikigira umutima. Gasakure yakise ikiburabwenge, ikiburamutima, kiramusogota.
Ni ikicanyi; kizira abanyabwenge kuko na cyo kizira ubwenge. Ni cya siniya fo, cyo muri Ntare iyongiyo, na ho bagihiga. Ubwenge bwacyo ni ubwo kwica; kwica ugikanuriye wese. Ni igikeri nyamajanja, mwene gikeri cy’umugome, kitagira idini. Ntikigira idini n’ubwo ngo gifite ikarita ya batisimu. Ni ikarita kitigeze gitunga, kuko kitigeze kibatizwa. Mbonyintege yarayigicuriye, kitayikwiye. Na we yakoze sakirirego. Batisimu irakorerwa, ntitoragurwa!
Ni kiryabana, kitumaze ho abantu: abanyapolitiki, abakirwanya n’abo gikeka ko bakirwanya. Gikeka bose cyo gatsindwa, kigendera ku mabwire y’ubunyabungo. Cyitwa Yuhi Mazimhaka II, wamaze abacyo, kubera amabwire. Ni igikenya, kizikenya. Amahanga n’akarere yagihaye akato. Gisigaye kikanga baringa. Kikanga abafite imiheto n’abateganya kuyifora. Gitinya intambara, kikibeshya ko ngo kizayirwana kugeza ku wa nyuma. Wa wa nyuma nk’uw’uwakibanjirije; uwa nyuma wa Magayane na Nyirabiyoro.
Ngikiriya cyasinze amaraso ya bene wa cyo, bene muntu na bene kanyarwanda. Cyasinze amaraso y’abacu, none gisigaye kirahira ibikeri, ibikeri bitinya injangwe. Ni ibikeri nyine, kuko nta cyiza cyava ku bikeri, uretse uburozi bwabyo.
Ntituracika intege kuko dufite abashakamba, bazakimashaho. Bazamasha kandi tuzabajya inyuma twese. Nubwo bamwe dushaje, tuzaba n’aba krapu. Twanze gutanga n’urupfusha kuko tutarabona neza abamasha. Turabategura kandi bazaza; bazaza bambaye ku mugani wa wa wundi. Kubamashaho ntibizoroha, kuko bazaba ari bene Rukara rwa Bishingwe. Bazaba batagira ubwoko; bazaba ari bene Gihanga; bazaba bambariye umuheto umwe rukumbi. Apuu, tuzakimashaho, ni hahandi. Umugogo wacyo ntituzanawuhamba, kuko ntigikeneye guhambwa. Hahambwa intwari y’u Rwanda, umwicanyi akajugunywa i Shyanga, i Shyanga rya Gashyantare!
Turi ba bandi; turi mo na ba Gikeri batari nyamajanja. Twambariye urugamba, kandi tuzarutsinda. Tuzifashisha imihanda yose. Tuzasananira umwanzi kandi tuzamutsinda ruhenu. Urwanya umwanzi, amuca hasi. Uruciye mu nsi ntamenya ikiruri imbere.
Umwaka urashize, dutegereje kumasha. Imiheto n’imyambi twiteguye kuyifora, twikize umwanzi, umwanzi watubujije amahwemo; umwanzi waduciye iwacu, umwanzi uruvuka mo, wihinduye umuvantara. Ntakunda u Rwanda yo gatsindwa. Ni isiha rusahuzi, ni isiha isahura igihugu n’abacyo. Ni isiha izira abarwanira demukarasi, ikabarangiriza mu magereza. Ni isiha ihagarariye abicanyi, na bo batinya kumuyifomoza ubuzutu bwayo. Nitubatiza umurindi, nta yandi mahitamo bazaba bagifite. Apuu, tuzafomoza ni hahandi, kuko nta yandi mahitamo dufite, uretse gufomoza Kigenza, utugenza aho turi hose, nk’aho hari uwamudushinze yo kanyagwa zigahera.
Umwaka urashize, dutegereje. Abiyitirira ko bamurwanya, yarabananiye. Yabananije iki n’ubwoba agira? Iyo ntanaga, yabananije iki uretse gutinya ubusa n’ubusabusa! Ni ya ntare itontoma gusa, izindi nyamaswa zikirukira rimwe, nyamara ziyisananiye, zashikanuza imikaka yayo.
Turi ba bandi nubwo tukiri inkehwe. Turakikunda, turakikanyiza, turakikanda ku nkanda! Turacyari ba bandi bamenyereye guhakwa no k’utazabagabira ibuguma. Turacyarangwa na wa muco w’ubukoroni, kuwuva mo bizadufata igihe, nyamara si kirekire. Igihe ni iki, uwapfuye yarihuse. Ukiriho ni jyewe, ni wowe, ni uriya, ni twese: ni gatwa, gahutu na gatutsi. Kwirukana Gasongo ni isaha imwe rukumbi; ntibisaba gutekereza cyane, bisaba gushira amanga no gushyira mu gaciro.
Ni bya bindi byo gutinya kumasha, dukeka ko uwo tumashaho ngo yabajihje imiheto myinshi. Imiheto yihe se ko ari nka ya yindi ya Ryangombe rya Babinga! Tuzamasha ni hahandi. Ni ikibazo cy’igihe gusa. Igihe ntikigira igihe, gihora ari igihe; igihe kidasaza.
Muzagire umwaka mushya muhire wa 2018; umwaka wa Nyamwasa na bene kumasha!


text:
Discours de P. Kagame à Rebero(Bwisige- Byumba) le 31 avril 2003
Impinduka ya politique yatangiye mu Rwanda kuva cyane cyane muli 94,aho aya marorerwa abereye, ndavuga cyane cyane kuko ingambaz’impinduka zatangiye mbere yaho imyaka itali micye, bikagorana, biza
kuvamo itsembabwoko n’itsembatsemba ndetse, aliko guhera icyo gihe
gukomeza kugeza ubu, no gukomeza kugera imbere, iyo mpinduka ifte
gahunda.
Iyo minduka, abanyarwanda bose, na Leta y’ubumwe, bayifiteho
inshingano. Ni inshingano kandi idakuka, ni impinduka izakomeza
itazasubira inyuma. Kabone n’abifuza kugira ngo bakomereke mbere
y’uko babyumva, nabyo dufite inshingano yo kuzabibaha. Kugira ngo
babyumve. Impinduka iriho yatangiye guhindura ubuzima na politiki
by’abanyarwanda, bishingiye ku bumwe bw’abanyarwanda, bishingiye ku
mutekano w’abanyarwanda, bishingiye ku guter’imbere kw’abanyarwanda,
bishingiye kuli démocratie dushaka guha abanyarwanda, bishingi kuli
politiki y’u Rwanda kugira ngo rubane neza n’andi mahanga n’ibindi
bihugu, iyo politiki ntabwo izahinduka. Ahubwo guhinduka itera imbere
irushaho kuba neza, ntishobora guhinduka isubira inyuma. Kuko ntabwo
ali ikintu cyaje ngo cyikore gusa, gikorwa n’abantu, kandi abantu
bafite ingamba zo kubigeraho, byanze bikunze. N’abanyarwanda bacya
batarabyumva, nibo navugaga mbere niyo baba bifuza ngo babanze
babikomerekeremo kugira ngo babyumve.
Aliko cyane cyane bili mu bantu biyita abayobozi, ntabwo biba mu
baturage. Abaturage mwe muli abantu beza rwose nta cyibazo mugira
Bagenzi banjye nicaranye nabo hano b’abayobozi, niho usanga ikibazo.
Ibyo bibazo kandi, inkomoko yabyo cyane cyane, ni inda nini, ni
ukudahaga, ni ukutanyurwa. Ni uguhabwa uburenganzira bwawe, ugahabwa
amahirwe, warangiza ukabihindura ubusa. Cyane cyane ali uko umuntu
yireba kurusha uko areba inyungu z’abanyarwanda.
Aliko kubera ko abanyarwanda bo muli rusange babyumva nta kibazo
bafite, twebwe abayobozi turoroshye kubona umuti. Kwishakamo umuti.
Tuzawubona. Urahari ku ruhande runini, ni akabazo gato kaba gasigaye
gusa. Ibyo mujya mwumva rero, limwe na limwe, by’abagenda,
by’abagaruka, by’abagira bate, ibyo nabyo bijyanye n’uburenganzira
bw’abantu. Kugenda, kugaruka, aliko nk’uko navuze, ya gahunda
y’abanyarwanda turimo, inzira turimo yo kugenda dutera imbere,
ntakizayihindura. Kwaba kugenda kwaba kugaruka. Niba ar’ukuza bashaka
kuyisubiz’inyuma, bazakomereka. Niba ali cyo bifuza kugira ngo bumve
ko abanyarwanda bababaye kumar igihe kinini, ali ubukene, ali
ubujiji, ari amacakubili, ko ibyo abanyarwanda batacyibyifuza,
bashaka kugira ngo batere imbere.
Ibyo kubivuga ntyo, ndabitekereza bihagije, ndashakisha ikintu
cyabisubiza inyuma nkakibura. Ntabwo njya nkibona. N’abagerageza baba
abo dukorana, baba ababa hanze n’ibibafasha, ntacyo bazahindura rwose
icyo nagira ngo nkivugire aha kandi nabibabwiye kuva kera. Nababwiye
ngo impunzi tuzazicyura zo muli Kongo, turazicyura. Nababwiye ngo
tuzabaha umutekano turawubaha. Nababwiye ngo iyi nzira izakomeza,
izakomeza. Sinzi impamvu abantu batajya bemera ukuli umuntu ababwira.
Aliko impamvu batabyemera, ni uko bilimo n’ineza nyinshi. Bilimo
kubabalira kwinshi. Ngira ngo abantu bageraho bakabisomamo,
bakabyumva nabi. Ntibabone ko ali inshingano yo guha abantu
uburenganzira ngo babukoreshe neza, amahirwe ngo bayakoreshe neza, bo
bakibwira ngo, abatuma bibaho, ngira ngo bakibeshya ko ali imbaraga
nke bafite.
Icyo bikora gusa, ikibazo limwe na limwe, ni uko bigenda bigabanya
izo mbabazi. Bigatuma hari ibyo abantu bagomba gukora bitali ngombwa.
Aliko ku mutekano w’abanyarwanda, rwose, mbebwe bantu ba Rebero,
bantu ba Byumba, mujye mukora akazi kanyu neza, nta kwishisha,
muharanire umutekano wanyu, ntabwo umutekano wanyu uzahungabana na
limwe, baba ababazamo cyangwa se abaturuka hanze cyangwa se baba
abaturanyi. Ntibishoboka. Ubushobozi bwo kulinda umutekano
w’abanyarwanda, cyane cyane bishingiye no ku banyarwanda, burahari.
Ubushobozi burahari buhagije. Buranarenze. Burenze ubwo muzi. Aliko
wenda ntabitinzeho, kubivuga gusa ntabwo bihagije, nizeye ko bitazaba
ngombwa kubyerekana ko ubwo bushobozi buhari, nicyo umuntu ahora
yilinda gusa.
Aliko, mu bashaka kugenda nk’uko nabivuze, cyangwa mu bashaka
kwinjira, n’abandi tuzi, turaza kubabwira, hari ababa bashaka kugenda
bakibwira ko uba utabizi, aliko tuzajya tubibutse ngo bagende. Hali
abo nza kurekure bali bagifashwe n’akazi, ako kazi ndaza kubasaba
kugasubiza abanyarwanda, noneho bashaka inzira bigendere. Abo bose
bamwe mujya mwumva bagenda, bagenda tubizi, tukabihorera. Yajya
kugenda akagenda yububaaaa, akagira ate, yibwira ngo alihisha kandi
tuzi ngo aragenda.
Mu bagenda, hali abo twambura akazi kubera ko tuzi ko bashaka kugenda
kugira ngo babone uko bagenda. Kugenda jye ntacyo bintwaye. N’abandi
bakivunwe n’akazi ko gukorera abanyarwanda, bashaka kugenda, turaza
kugashyira iruhande, bakomeze bagende.
Uzajya aturatira ko yejeje amasaka cyangwa ibigoli, tuzajya tumubwira
ko dutunze ibiyasya n’ibisya ibyo bigoli. Dufite politiki izi gusya
ibigoli iyo byeze, ntibipfe ubusa.
Aliko ni uko gusa abanyarwanda ahali limwe na limwe ntibabona, bisa
nk’ibya ya mbwa ngo iyo ijya gupfa, amazuru arabanza akaba ari yo
aziba. Abanyarwanda ubanza..
Nagira ngo rero, ibyo ndabivugira ko, ku nshingano yo gukomeza gutera
imbere, yo gukomeza kubaka igihugu, n’ibi bindi tugiye kujyamo, ngira
ngo muzi iby’itegeko- nshinga, ubu biliho binozwa, bili hafi
kurangira, bili mu nteko ubu biligwa, vuba aha bizajya muli
referendumu mu kwezi kuza, kwa gatanu kurangira nk’uko byemejwe,
nyuma y’aho hazaba amatora, amatora y’a Prezida wa Republika, amatora
y’abadepite, ibyo byose tulifuza, kandi turabasaba ko byazaba
mw’ituze, mu mucyo, kandi turumva ali ko bizamera, ni haba hali
abatabyifuza ko ali ko bizamera, tuzabemeza ko ali ko bigoma kumera.
Ntabwo bizahinduka. Ko bizagenda neza, mu mucyo, neza. N’ikizavamo,
jye nababwira ko kizwi. Muli ayo matora, hazavamo abazatorwa, jye
navuga ijana kw’ijana ko mbizi, ko ali abazaba bakulikiza gahunda,
politiki dufite yo kubaka iki gihugu. Niko bizamera. Kandi nzi ko
namwe ali ko mubizi. Kandi nzi ali ko mubishaka, ibyo kugira ngo
gahunda yo gukomeza umutekano, ubumwe bw’abanyarwanda, amajyambere
y’abanyarwanda, demokarasi, abe ali byo tugeraho. Amacakubili,
uzazana amacakubili, kuko bamwe bazaza ni byo bagenderaho n’ubwo
babihisha, nta mwanya bazabona.
Kubera ko nababwiye ko iyo gahunda yo kubaka igihugu, ntabwo
izahinduka. Ni uko icyo mba nifuza gusa ni uko bizaba ku neza. Ibyo
byose tulifuza ko bizaba mu mucyo, mu mahoro, aliko icyo nzi ni uko,
aho bizaganisha, ali ugukomeza kubaka igihugu. Abashaka kugisenya nta
mwanya bazabona.
Ibyiza abanyarwanda bamaze kugeraho, muli iyi myaka hafi icyenda
tugiye kumara, limwe na limwe igitangaza, ni uko abanyarwanda ahali
ali bo batabizi gusa. Abandi batubamo, batali abanyarwanda
b’abanyamahanga cyangwa abo mu mahanga yo hanze, bavuga ko nta handi
biba rwose. Ikintangaza ni abanyarwanda ubwabo, batabibona gusa.
Aliko ndizera ko igituma babikora bigakunda, abanyarwanda, ubwo ni
uko n’amaherezo bazabibona, bakabona ko ibyo bakora ali byiza,
bakanabyumva nabyo bikabageza ku cyifuzo bifuza. Cyo kugira ngo
dutere imbere, kugira ngo tugire ubumwe, kugira ngo u Rwanda rwongere
rube igihugu cyitagayitse. Kuko ntabwo ubundi, mu mateka maremare y’u
Rwanda, ntabwo u Rwanda rwigeze rugayika. Sinzi impamvu abantu bamwe
bashaka kurugayisha. Ntabwo u Rwanda, mu mateka tuzi na mbere
tutarabaho aliko dusoma, ntabwo u Rwanda rwigeze rugayika.
Rwakoraga ibintu byiza, bituma abantu memera ko ali igihugu gifite
abantu bacyo batagayitse. « »"
(Paul KAGAME, Bwisige-Byumba, avril 2003, propos rapportés par SENGA-KA,
sur Rwanda-l).
* * *
Lire aussi: Carême 2009, Déclaration du Pacte de Défense du Peuple(PDP) , Itangazo rya PDP, Madame Victoire Ingabire Umuhoza (telle que vue par JB Nkuriyingoma)


text: Imana ibahe umugisha kubyiza mu tugirira kandi mbona harimo ubwitage bwinshi mu bikorana,impamvu mvuzibyo n’uko uyu mugabo n’umvise abantu bose bamufata nkitwari u Rwanda rwabuze baba abaga mugihugu nabo baribahaganye kurugamba baramwubahaga, kurijye sinabonye, none shimishijwe no kumva ijwirye rwose ningobwa ko nabandi barimo uwari umukuru wigihungu mwajya mundushyiriraho za archive za intérview zabo kuko bituma tutabibagirwa ndetse tukazirikana nibyiza bakoreye igihugu, abaribato twumva bimvugwa nabandi, ariko iyo umuntu yiyumviye cg akisomera bimwumvisha neza kurusha uko abandi babikubwira. Cyane cyane ibintu bwandika bya amateka yi igihugu cyacu ndayakunda kuko umuntu abayarabuze aho yasoma bituma tumenya ukuri kwibyagiye biba ku babyeyibacu. murakoze Imana ibahumugisha.


text:
Iburasirazuba – Kuri uyu wa kane mu murenge wa Rurenge mu karere ka Ngoma abaturage bararanaga n’ihene zabo mu nzu zose zahawe ibiraro bigera kuri 36 byubatswe ahanyuranye muri uyu murenge hagamijwe gukemura burundu iki kibazo.
Hashize imyaka myinshi Leta ibuza abaturage kurarana n’amatungo, ariko hari henshi bakibikora kubera kutizera umutekano wayo mu gihe bayaraza mu biraro byo hanze.
Mu karere ka Ngoma ni hamwe muho iki kibazo kitoroshya, mu murenge wa Rurenge bakiboneye igisubizo bizeye ko kirambye. Ikiraro rusange ku mudugudu buri wese ubishaka aza akarazamo itungo rye rikarindwa.
Abaturage basanzwe bararana n’amatungo hano biyemerera ko mu nzu zibatera umwanda bakabivanamo indwara z’amavunja, inzoka n’izindi batamenya ziva ku kurarana n’amatungo mu nzu.
Odette Mukanzigiye ati “Twararanaga n’ihene kubera ubushobozi buke bwo kubaka ibiraro no gutinya abajura none ubu kirakemutse.”
Mutabaruka Celestin avuga ko yakundaga kurwaza abana amavunja kubera umwanda ariko ubu ngo yizeye ko bitazongera.
Rwiririza JMV Umuyobozi w’Akarere ka Ngoma wungirije ushinzwe imari n’iterambere ry’ubukungu abona ibi ari urugero rwiza ku bandi.
Ati “iki cyari ikibazo kidukomereye ariko mutweretse ko bishoboka, ndasaba n’indi mirenge kureberaho.”
Mapendo Gilbert Umunyamabanga Nshingwabikorwa w’Umurenge wa Rurenge ahamya ko nta muturage uzibirwa itungo rye muri ibi biraro rusange kuko bizacungirwa umutekano byizewe.
Ati “Dufite amasibo akora neza, buri sibo izajya yohereza abantu bari hagati ya babiri na batatu barare kuri buri kiraro. Twarabipanze neza kuburyo nta tungo rizibwa.”
Mugitondo kare buri muturage azajya aza kuzitura ihene ye ajye ajye kuyitunga uko bisanzwe nibugoroba ayigarure.
Ingo zigera kuri 700 nizo zararanaga n’amatungo muri uyu murenge. Ibiraro byubatse mu butaka bwatanzwe n’abaturage ku bushake.
Akarere ka Ngoma kiyemeje ko uku kwezi kwa gatanu kuzarangira nta muturage ukirarana n’amatungo mu nzu.
Elia BYUKUSENGE
UMUSEKE.RW/Ngoma


text:
Mu nyandiko yo mu bubiko yasohowe na free Uganda critical Media urahishurirwa ibintu bigufasha gusobanukirwa ibiriho biba mu Rwanda ku munsi wa none cyane cyane ku rubanza rwa Kizito Mihigo n'impfu z'abantu banyuranye ziriho ziba hirya no hino mu gihugu nk'urupfu rwa Padiri Nambaje wa Cyangugu, abarimu banyuranye ba kaminuza nkuru y'u Rwanda, ibura ry'abantu nka Koloneli Cyiza wakomokaga i Cyangugu, irigiswa n'ifatwa ry'abasore b'Imberakuri, n'ubundi bwicanyi. Numara gusoma iyi nkuru, urahita usobanukirwa n'ibyo byose tuvuze hejuru byari byarakubereye urujijo!Dore iby'ingenzi birimo:
Ntucikwe na Shikama mu cyongereza:Ibyo utari uzi ku bwicanyi bwa Kagame: sobanukirwa uko kagame yica n'uko akoresha inkiko mu bwicanyi bwe, sobanukirwa impfu zinyuranye z'abasirikare bakuru b'igisoda cye uko zapanzwe n'impamvu yazo.
Mu nyandiko yo mu bubiko yasohowe na free Uganda critical Media urahishurirwa ibintu bigufasha gusobanukirwa ibiriho biba mu Rwanda ku munsi wa none cyane cyane ku rubanza rwa Kizito Mihigo n'impfu z'abantu banyuranye ziriho ziba hirya no hino mu gihugu nk'urupfu rwa Padiri Nambaje wa Cyangugu, abarimu banyuranye ba kaminuza nkuru y'u Rwanda, ibura ry'abantu nka Koloneli Cyiza wakomokaga i Cyangugu, irigiswa n'ifatwa ry'abasore b'Imberakuri, n'ubundi bwicanyi. Numara gusoma iyi nkuru, urahita usobanukirwa n'ibyo byose tuvuze hejuru byari byarakubereye urujijo!Dore iby'ingenzi birimo:
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Coproriz Ntende ikorera mu Murenge wa Rugarama mu Karere ka Gatsibo, ikaba ifite icyicaro n’ibikorwa bitandukanye mu gace gaherereye hagati y’imisozi ya Kanyangese na Bujumo.
Yashinzwe mu 2003 ifite abanyamuryango 500. Icyo gihe yakoreraga ubuhinzi bw’umuceri kuri hegitari 50 zaje kwiyongera mu 2009 ziba 900 nubwo izihingwa mu buryo buhoraho ari 600. Ubu ifite abanyamuryango 3702 barimo abahinga umuceri n’abahinga ibishyimbo n’ibigori ahatagira amazi.
Iyo ibihe byagenze neza isarura toni eshanu kuri hegitari, ku gihembwe ikabona umusaruro ugera kuri toni 3500 nk’uko byatangajwe n’Umuyobozi ukuriye ishami ry’ubuhinzi muri Coproriz-Ntende, Isabane Etienne.
Ihinga ubwoko butandukanye bw’umuceri mugufi n’umuremure urimo wahawe izina rya ‘Buryohe’ kubera uburyo unurira.
Uko umusaruro ubonetse ngo buri muhinzi ahabwa 10% by’umuceri yejeje, koperative ikamufasha kuwutonora akabona uwo kurya, usigaye ukagurishwa ku ruganda rwa Gatsibo Rice Company ruwutonora, ku giciro cyumvikanyweho n’abahagarariye abahinzi, ubuyobozi bwa koperative n’ubw’uruganda.
Agatambaro gatukura kagize uruhare mu kongera umusaruro
Ubuyobozi bw’iyi koperative buvuga ko kugira ngo umusaruro w’umuceri ugume ku isonga hari udushya twinjijwe mu buhinzi hagamijwe guhashya udukoko twonona imyaka no kwirinda ko wangirikaga kubera gutinda kubagara.
Nyuma y’aho bigaragaye ko umuceri wangirikaga kubera gutinda kubagara kwa bamwe, hatekerejwe uko iki kibazo cyakemuka hifashishijwe agatambaro gatukura.
Iyo umujyanama w’ubuhinzi ageze ku murima utabagaye amanikamo agatambaro gatukura, nyirawo yakabona akihutira kubagara, hashira iminsi ine hagatangira kubarwa amande y’amafaranga 500 ku munsi.
Ikindi cyatubyaga umusaruro ni ukudaterera umuti igihe kimwe byatumaga udukoko twangiza umuceri twimukira mu mirima itaraterwa bityo indwara zigahoraho ndetse bamwe mu bahinzi bakaba abarakoreshaga uburyo bwa gakondo mu gutera umuti ndetse bikabahenda.
Ubu hashyizweho gahunda yo gutera umuti mu buryo bwa rusange koperative yaguriye ibikoresho nkenerwa abantu 75 bashinzwe gutera umuti bishyurwa amafaranga 300 ku murima (umuto ufite are 20) mu gihe mbere byasabaga umuhinzi amafaranga 1000.
Koperative kandi igeze ku rwego rwo kwituburira imbuto zigahabwa abahinzi ikagira n’imirimashuri aho ivana imbuto muri RAB ikazigeregeza harebwa iziberanye n’igishanga cyabo.
Coproriz Ntende yinjiye ite mu bikorwa by’ishoramari?
Mu mategeko agenga koperative mu Rwanda bivugwa ko koperative ishobora gukora ibyo yasabye ariko yemerewe no kwinjira mu bikorwa by’ishoramari mu gihe imaze gukura.
Nk’uko Umuyobozi wa Coproriz-Ntende, Sinzamuhara Jean de Dieu, yabitangarije IGIHE, ishoramari ryatekerejwe hagamijwe gushaka uko yakomeza kubaho no mu gihe umusaruro w’umuceri wabaye muke biturutse ku biza n’ihindagurika ry’ibihe.
Ibi bikorwa byahereye ku gutunda umusaruro kuva ku bahinzi kugera ku ruganda aho kugeza ubu ifite amakamyo atanu ikoresha, mu gishoro cyavuye mu musaruro w’umuceri cyaje kunganirwa n’abaterankunga.
Hamwe n’uko ibyatangijwe mbere byagiye bibyara inyungu, ishoramari ryakomereje mu bijyanye no kwakira abantu hubakwa ibyumba by’inama, iby’amahugurwa n’ibirori, restaurant, bar n’amacumbi byuzuye bitwaye miliyoni zisaga 295 z’amafaranga y’u Rwanda nk’uko byasobanuwe na Karangwa James, ushinzwe ishoramari muri iyi koperative.
Yagize ati “Twatangiriye kuri ‘salle’ hagamijwe ko abanyamuryango babona aho bakorera inama n’abaturiye hano bayikenera bakayihabwa bikinjiriza koperative. Umushinga wagiye uzamuka hiyongeraho restaurant na bar kugira ngo abahakoreye amahugurwa, inama cyangwa ubukwe babone n’aho biyakirira. Haje kwiyongeraho n’amacumbi kuko mbere abahakoreraga amahugurwa bajyaga kurara i Kayonza cyangwa i Nyagatare."
Karangwa yavuze ko baganwa n’abaturutse imihanda yose ndetse kugeza ubu inyungu iva mu bikorwa byo gucumbikira abantu iri hagati ya miliyoni esheshatu n’umunani yinjira buri kwezi.
Iduka ry’umuhinzi ni ikindi gice cy’ishoramari gisigira koperative amafaranga atari make kikanafasha abaturage by’umwihariko abanyamuryango bayo mu mibereho myiza.
Niba haguzwe nk’ibigori ku mwero bigura amafaranga 150 ku kilo birabikwa byagera igihe bigura nka 400Frw abanyamuryango bo bakabihabwa kuri 300 Frw n’umuceri ukaba ucuruzwa muri ubwo buryo.
Coproriz Ntende ifite ikigega gitanga inguzanyo ku banyamuryango
Abanyamuryango bavuga ko mu buhinzi bakora koperative ibunganira ikabagezaho imbuto, ifumbire n’imiti ndetse ikanabakurikirana kugira ngo umusaruro wiyongere ariko hashyizweho n’uburyo bashobora kubona inguzanyo zibafasha mu bindi bikorwa.
Nk’uko Sinzamuhara yabisobanuye hashinzwe ikigega bashobora gufatamo inguzanyo z’amashuri y’abana, izo kwishyura mituweli n’ibindi bakeneye ndetse bakishingirwa mu bigo by’imari bakabona inguzanyo y’ishoramari ry’umunyamuryango ku giti cye.
Kuri ubu umunyamuryango ufite umushinga ubyara inyungu koperative yishingira ibihumbi 500 by’amafaranga y’u Rwanda, ukeneye arenze akongeraho ingwate ye.
Koperative kandi yubatse uburyo bwo kugoboka abagize ibyago no gushyigikira abanyamuryango babyo bagize ibirori. Uwapfushije umuntu we agenerwa 50Frw yo kumufasha gushyingura, naho iyo umunyamuryango nyirizina ari we witabye Imana umuryango we uhabwa ibihumbi 100 Frw mu gihe uwashyingiye ahabwa ibihumbi 50 Frw, bikaba biri muri gahunda yo gukuba kabiri iyo nkunga.
Nyirabagande Alivera, umuhinzi w’umuceri ukorera muri zone ya Kiriba akaba ahagarariye itsinda ry’abunzubumwe, yavuze ko kuba muri koperative bimaze kumugeza ku bintu bifatika.
Ati “ Njyewe ndi umupfakazi ariko koperative yishyuriye umwana wanjye amashuri yisumbuye arayarangiza, ubu ategereje kujya muri kaminuza. Narahingaga ikanguriza amafaranga nkamujyana ku ishuri nta zindi ngorane zibonetsemo kandi no kwihaza mu biribwa biremera. Iyo duhinze umuceri baradutonoreza tukaryaho bityo mu rugo ntiduhure n’inzara."
Impinduka Coproriz Ntende yagejeje mu gace ikoreramo
Perezida wa Coproriz Ntende, Rugwizangoga Elysée, yavuze ko imaze kugira abakozi bahoraho 63 na ba nyakabyizi basaga 10 ndetse ko yazanye impinduka mu nzego zitandukanye kuko ibikorwa byayo bifasha abanyamuryango n’abaturanyi babo.
Yagize ati “Nk’ubu mbere yo gutangira ibikorwa byari ikibazo ko umuntu yabona ‘salle’ yo gukoreramo ubukwe. Ubu nk’iyo umunyamuryango wacu yagize ubukwe cyangwa ubw’umwana we, yishyura ½ cy’ayo utari muri koperative yishyura.”
Intumbero bafite ngo ni ugukomeza kongera ishoramari no kunoza ubuhinzi nubwo bagihura n’imbogamizi zitubya umusaruro zirimo nk’amapfa ashobora gutuma ingomero zifashishwa mu kuhira imirima y’umuseri zikama.
Iki kibazo cyiyongeraho icy’imvubu zona imyaka yegereye pariki nk’aho mu minsi ishize zonnye hegitari zigera kuri enye ariko ngo cyagaragarijwe ubuyobozi ku buryo hari icyizere ko kizakemuka vuba.
Umunyamuryango wa mbere winjiye muri Coporiz Ntende yatangaga umugabane ungana na 3730 Frw, ubu ugeze ku bihumbi 116 by’amafaranga y’u Rwanda.
Iyo umwaka urangiye inama rusange ifata umwanzuro w’uko urwunguko rukoreshwa hakaba ubwo rugabanywa abanyamuryango cyangwa rukongerwa ku migabane yabo nk’uko Nshimiyimana Jean Baptiste,ushinzwe Ibaruramari yabivuze.


text:
Ni gahunda yiswe “Smart parents” ikurikirana umwana mu buryo butandatu; burimo kumenya niba yitabiriye ishuri, igihe yagereye ku masomo, uko amerewe, isuku, n’uko agira uruhare mu ishuri.
Kuri uyu wa Gatatu tariki ya 12 Ukwakira 2016, Ikigo ‘Smart Initiative’ cyari mu ishuri ryisumbuye, Lycée Notre Dame de Citeaux cyereka abanyamakuru uburyo iyo gahunda yatangiye gukora n’uburyo ifasha abarimu n’ababyeyi.
Umuyobozi w’iki kigo Olivier Karasira yatangaje ko iyi gahunda bayitangije hagamijwe gukurikirana imyigire n’imyitwarire y’umunyeshuri ku ishuri, hakoreshejwe uburyo bw’ikoranabuhanga.
Yagize ati “ Iyi gahunda twayitangije nyuma yo kubona ko abana bata amashuri kubera kutabakurikirana, ubu rero biroroshye kuko ababyeyi bazajya babona amakuru y’uko abana babo bitwaye buri munsi kandi ku buryo bworoshye.”
Uhagaze Edouard ushinzwe amasomo muri Lycée Notre Dame de Citeaux, yavuze ko bayishimiye kuko igiye kubafasha mu kazi kabo ko kurera dore ko gasaba ubufatanye bw’abarezi, ababyeyi n’ubuyobozi.
Yagize ati“ Nubundi twajyaga tuvugana n’ababyeyi ariko ntabwo byihutaga nk’uko tubyifuza.Turabona iyi porogaramu ibyihutisha.”
Muri iyi porogaramu ngo Umwarimu ashobora gutanga amakuru y’abanyeshuri 30 mu minota itanu gusa akoresheje iri koranabuhanga.
Manirareba Casmir, umwarimu kuri iri shuri, yavuze ko iyi gahunda izabafasha gutanga amakuru y’abanyeshuri ku buryo bworoshye.
Yagize ati “ Nubundi twajyaga dukora raporo ya buri munsi ugasanga dukoresha impapuro zishobora no kwangirika, ubu rero bizatworohera kujya dukoresha uburyo bw’ikoranabuhanga, ndetse mu gihe gito nk’uko twabibonye.”
Batangiriye mu bigo byigenga ariko mu minsi iri imbere, ubuyobozi bw’iki kigo bukaba butangaza ko izaba yageze no mu bigo by’amashuri ya Leta.


text:
Ntabwo bisobanuye ko mu buzimaumuntu adakwiye kwiyemeza, ariko hari ibintu wiyemeza gukora utarafata icyemezo mu rukundo bikamera nko kwigemurira urupfu.
1. Kwemera impano uhawe yose
Iyo utarakunda by’ ukuri ni ukwishyira mu kaga kwemera impano y’ umuntu utamenera amabanga y’ umutimawawe yose. Kwemera impano uhawe bishobora kuguta mu mutegeko wo kuvuga ngo ‘ndemeye kandi mu by’ ukuri udahamanya n’ umutima wawe’ ko ukunda uwo muntu.
2. Kwemera gahunda ye (Rendez-vous
Birashoboka cyane rwose ko niba udashobora kwifatira icyemezo ushobora kwemera rendez- vous uhawe n’ umuntu umutima wawe utaramufungukira, ariko menya ko niba utarahamanya n’ umutima wawe ko uwo muntu umukunda by’ ukuri kwemera ko gahunda, ukemera ko agusohokana cyangwa umusura ni ukwita mu kagozi. Ni byiza ko ubigendamo gake.
3 Kwemera kuba inshuti y’ abantu mudakundana
Bamwe iyo bakwatse urukundo nturubahe bagusaba ubushuti kubumwemerera ni ukwiga mu gatego. Uyu muntu ntabwo aba ashaka ubushuti busanzwe ahubwo aba ashaka urukundo rwuzuye. Ntiwamenya niba uzageraho ugahinduka ngo wumve umukunze, cyangwa we azageraho akikuramo ko agushakaho urukundo.
4 kuvuga YEGO kubera amafaranga
Uba ubizi neza ko mudakundana kuki wemera kuvuga YEGO kubera amafaranga. Bitinde bitebuke umutima wawe ugeraho ukagutamaza kuko wo ntubeshyeshwa amafaranga kandi igihe umutima wakwimye amahoro ubaho uhangayitse.
5. Gushingiranwa n’ umuntu kuko urimo gusaza
Burya bamwe bemera kuvuga ngo YEGO kuko barimo gusaza kandi bakaba bagomba gushyingirwa byanze bikunze nyamara ntibaba bakundanye by’ ukuri. Ni ukwita murwobo ntuzabikore.
Ibi bintu uko ari bitanu iyo utabyitondeye mu rukundo rwanyu cyangwa mu rugo rwanyu hahoramo amakimbirane ku buryo umwe muri mwe ashobora no kubitakarizamo ubuzima.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
IBYO MUVUZE NUKURI


text:
FIRST SIGHT PART 5
Ubwo njye nasigaye aho, hashize akanya mbona haje undi mugabo ntazi atangira kumpambura, ngiye kumva numva arambwiye ati: humura ngwino tugende mabuja aragushaka mubiro bye!
PART 5
Nanjye nti: ngo!? Nkivuga gutyo mbona umugabo ashyize urutoki kumunwa aravuga ati: shiiiiiiiiiiiiiiii!!! Ceceka wa muswa we! Ubwo nange ntarindi jambo nongeye kuvuga ,ahubwo naratuje ndamukurikira gusa nkabona arimo kugenda anyonyomba, nanjye ngakora nkuko arimo gukora ariko kumva ubwoba buranyishe, nkibaza impamvu umugabo asa nkuwiyiba bikanyobera. Twaragiye rero, ngiye kubona mbona duhingutse ahantu afungura urugi arinjira nanjye ndinjira, ngiye kubona mbona wamukobwa yicaye kuntebe areba hirya, ngiye kumva numva aravuze ati: mureke aze wowe usubireyo! Birumvikana,yabwiraga uwo mugabo warunzanye.
.
Umugabo yasubiye inyuma nanjye nkomeza nerekeza imbere gahoro gahoro ngo numve icyo umukobwa anshakira, gusa kumutima naribwiraga nti:” ibyaribyo byose gahunda yanjye yaciyemo!!” nabaye nkiri muribyo numva umukobwa arongeye aravuga ati: ese ko utaza bimeze bite, cyo ngwino wicare hano imbere kuriyi ntebe! Njye: yeah! Kabsa ndimo kuza! Ubwo nanjye nahise nihuta nicara kuntebe yari imbere ye, gusa numvaga mfite isoni zo kumureba mumaso he bituma nkomeza kureba hasi, hashize umwanya numva ntacyo ambaza ndetse ntanijambo narimwe asohora mukanwa kiwe, numva binyanze munda, negura umutwe ndamureba ngiye kubona mbona arimo kunyitegereza cyane ndetse nitegereje neza mbona umukobwa ameze nkaho yahoze arimo kurira ndetse cyane bikaze kuko namaso ye yari yatukuye. Ubwo njye nabonye uko umukobwa ameze, numva ngizemo ubwoba mpita mubaza nti: niko se ko mbona wahindutse cyane wababajwe nande!? Nkivuga ntyo, mbona umukobwa ashotse amarira menshi cyane ndetse ikiniga kiramurenga, ngira ngo ndimo kurota ndongere ndavuga nti: niko se bite byawe ko urimo kurira!? Nakomeje kumubaza cyane ariko ntasubize nkumva mbuze icyo nkora ndetse nkumva ubwoba buranyishe, gusa nabonye ko ntakindi nakora mpitamo kwituriza nkaguma nicaye.
.
Hashize umwanya utari muto umukobwa arimo kurira kandi yubitse umutwe kumeza, ngiye kubona mbona arahagurutse agannye hirya afata agatambaro kumweru arakazana ampagarara hejuru kuruhande rwinyuma nkumva amarira arimo kungwa mumutwe, nyoberwa icyo umukobwa arimo gufinda ariko ndikaruma nti:” reka ntuze ndebe icyo agiye gukora” ngiye kubona mbona atangiye gufungura ibifungo byishati yanjye, nanjye ndamureka ngo ndebe amaherezo ndetse ndanemera ayinkuramo ayiterera kumeza arangije afata kagatambaro mbona atangiye kugenda agakoza kubisebe byanjye ariko asuka namarira, mbese akagenda ahanagura amaraso yari yuzuye umubiri wanjye arangije yikoza hanze mbona agarukanye indi myenda arampa ngo nambare.
.
Ubwo nanjye ntakindi nakoze, nahise nibeta inyuma yigitambaro cyari muricyo cyumba nkuramo yamyenda yahindanye nambara iyo yindi yampaye ndangije ndasohoka nicara hamwe nari nicaye ndetse nsanga nawe yicaye muwanya we, ngiye kumva numva arambajije ati: niko se! witwa irihe izina!? Nanjye: nitwa jack, nonese wowe witwa nde!? Nawe ati: nitwa Cyntia gusa unyihanganire kuba ntahise ndikubwira cyagihe urimbaza!…… nanjye nti: yooh! Sha humura ntakizo kabsa nakubabariye bikimara kuba! Nonese cynti!.. nawe ati: karame! Vuga ndakumva! Njye: ko nje ngasanga umeze nkuwahoze arira, haruwaba yakugiriye nabi!? Cyntia: sha hoya ntawe rwose, ahubwo……….. atararangiza mbona ikiniga kiraje atangira kurira. Ubwo nanjye ntakindi nakoze nahise mpaguruka njye kwicara kuntebe imwe nawe ntangira kumuhumuriza ndetse nkamuhanagura amarira mvuga nti: sha rwose cyntia! Humura kandi wihangane umbwire uwakubabaje!
.
Nakomeje guhendahenda, ngiye kumva numva aravuze ati: sha jack, mababarira uve hano ugende nonanaha! Njye: yeeeeh! Kuberiki se cynti!? Nawe ati: kuko ndimo kureba uburyo wababaye kandi arinjye wabigukoze nkumva agahinda karanyishe! Njye: apuuuh! Ibyo byihorere ntakibazo, icyingenzi nuko njye nawe turi kumwe nonaha! Navuze ntyo mbona umukobwa ahise yeguka arandeba , amarira yuzuye mumaso he, ngiye kumva numva aravuze ati: jack! Mfite ubwoba kandi bwinshi cyane! Njye: yeeeeh! Ubwoba se kandi bwiki cynti! Urabona ndumuntu mubi njye!? Cyntia: hoya, ntago urumuntu mubi, gusa mfite ubwoba kuko wakunze umuntu nkanjye!
Njye: yeeeh! Ahubwo se utagukunda ninde, keretse atazi guhitamo neza! Cyntia: sha! Njye sinzi ko nabona ayo mahirwe yo gukundwa nkabandi! Njye: hhhm! Ariko se cynti! Wavuze weruye ko numva urimo kunshanga! Cyntia: hm! Sha jack we, Imana imfashe ibintu bize kugenda nkuko mbyifuza kuko bitabaye ibyo amahoro ni ntayo pe! Njye: yampayinka data! Niko cynti! Urimo gushaka kuvuga iki ubwo!? Namubajije gutyo ngiye kubona mbona arahagurutse azanye amafoto atatatu ayandambika imbere, ndebye mbona hariho amasura yabasore batatu, mpita mubaza nti: aba se ni bande cynti!? Nawe ati: abo nabo ni ba jack! Njye: hmmmm! Bakoriki se none! Undi nawe ati: barapfuye! Njye: yeeeeeh! Sha ngaho rekeraho ibyo tubireke kuko ndumva ntanakimwe kizima nakwitoreramo ndumva byose urimo kunshanga!
.
Cyntia:rero jack! Unyumve neza……. Atararangiza,mbona kuvuga biranze, koko nareba umukobwa nkabona agahinda kenda kumuhitana, ubwo nahise mpaguruka ndamwegera mukoraho kumutwe ndamubwira nti: cynti! Tuza wumve ukomeye kandi ibikubabaza byose use kubyibagirwa, ubundi ushyire umutima hamwe tuganire! Sibyo!? Nawe ati: nibyo, gusa nyine iyo nibutse urupfu rwabo bantu numva mbuze aho ngana! kandi nabo bazize kunkunda gusa! Njye: nonese ninde ubica! Cyntia: have have sha jack we! Ahubwo ihangane uve hano hatagira numenya ko wigeze kunkundaho numunsi numwe kuko ndabizi ko utamara kabiri!
.
Njye: hhhm! Ariko se……… ntararangiza numva umukobwa ahise avuga cyane ati: sohoka nonaha, uragira ngo nawe umpfire mubiganza koko!? Ubwo umukobwa yavuze atyo numva koko byabintu simikino ndetse numva ubwoba burantashye,kumutima nti:” ese koko cyntia muhare!?” ubwo njye nakomeje kwibaza byinshi ariko nkumva cyntia ntashobora kumureka uko byamera kose bitewe nurukundo mukunda. Nakomeje muribyo ngiye kubona mbona cyntia arahagurutse afungura akabati karaho akuramo icyuma acyishyira kwijosi arambwira ati: nuramuka utagiye nonaha ndiyica! Njye: eheeee! Have have ndagiye ariko umenye ko iteka ryose nzahora ngukunda kandi nzatuza aruko ubaye uwanjye!. Ubwo njye nahise musiga aho ndigendera , gusa nkigera hanze yicyumba yararimo numva umukobwa arimo kurira ndetse aboroga cyane, kumutima nti:” mana yanjye, ngombe mbone uyu muntu ubabaza cyntia kuriya!”” ubwo njye nakomeje imbere mugikorodoro kirekire,ariko nkabona aho ndimo kunyura simpazi,gusa ngakomeza kugenda genda ngiye kumva numva umuntu arankuruye anyinjiza mucyumba cyaraho hafi ndebye mbona ni wamugabo wampambuye akanjyana aho cyntia ari, ntangiye kuvuga ahita amfata kumunwa ati: ceceka wamuswa we! Njye: ariko se…….. ntarakomeza mbona aravuze ati: suuuuuuuuuh! Ceceka sha! Ubwo nanjye nahise nziba nguma aho ngaho ntakuvuga, hashize akanya numva muri cya kikorodoro harimo kunyuramo abagabo batavuga nshishoje neza numva basa nkabo barimo kugana mucyumba cyntia arimo. Hashize akanya abagabo bamaze gurenga ,wamugabo ahita andekura arangije aravuga ati: ngaho nkurikira, ubwo aho warurimo kunyura urahazi!? Njye: reka da! Nawe ati: iyi nzira inyuramo umuntu umwe wenyine nabarinzi be, ubwo rero sinzi icyo wasobanura aramutse ayigusanzemo, Dore kandi mwari mugiye no guhura, yari guhita akwirenza!
.
Njye: yeeeeh! Wambabariye nkareba uko uwo mugabo ameze ariko! Undi nawe ati: yampayinka data! Cyangwa urumusazi sha, uziko nicyihebe cyahaze ubuzima bwacyo kitakora iryo kosa! Ahubwo ngwino tumanuke vuba utaduteza ibyago! Ubwo umugabo yahise anyuza izabugufi, ngiye kubona mbona duhingutse hanze ndetse nkabona umugabo ntashaka ko turuhuka ahubwo akankurura tugenda twiruka mpaka kumuhanda wimodoka, ngiye kubona mbona ahagaritse taxi voiture ahita anayishyura aravuga ati: mumugeze aho agiye! Ubwo nanjye nahise nibwiriza icyo gukora,mpita ninjira mu modoka ariko nareba uburyo umugabo afite ubwoba nkabona ibintu ntibisanzwe nagato, nabaye nkigera mumodoka mbona umugabo ampaye agapapuro akamfumbatisha cyane muntoki arangije aravuga ati: tuzongere tubonane! Nshatse gusubiza mbona umugabo yirutse asubirayo ndetse na shoferi ahita atangira voiture turerekera. Ubwo njye ntakindi cyabaye, natangiye gufungura kagapapuro ngo ndebe icyanditsemo, ntararangiza sinzi uko narebye mukirahuri mba mbonye lilian ameze kumusazi, imisatsi isandaguritse, imyenda yacikaguritse isura yahindanye,arimo kugenda hakurya yumuhanda,kumutima nti:” ndikurota cyangwa….. uriya ni lilian se cyangwaaa!?”” ubwo njye ntakindi nakoze nahise nkora kuri shoferi nti: hagarara nyabuna, hagarara…………….
.ESE CYNTIA NIMUNTU KI!?
.ESE UYU YABA ARI LILIAN WASAZE!?
.ESE UYU MUGABO UNYURA MUNZIRA IJYA MUCYUMBA CYA CYNTIA WENYINE NINDE!?
.
NTUCIKWE PART 6


text:
“Umwana ni umujyambere, ni we iterambere ry’Igihugu ry’uyu munsi n’ejo hazaza rishingiyeho. Ibi rero biha buri muntu wese inshingano zo kumwitaho no kumurinda icyo ari cyo cyose cyahungabanya imibereho ye”.
Aya magambo ni ayo Hategekimana Lambert, umukozi wa Komisiyo y’Igihugu Ishinzwe abana (NCC) ushinzwe kurinda no kurengera uburenganzira bw’umwana, yavuze tariki ya 6 Gashyantare 2018 mu mahugurwa agenewe inzego z’ibanze mu Karere ka Ruhango, akaba yari agamije kunoza imikorere n’imikoranire hagati y’inzego z’ubuyobozi n’Inshuti z’umuryango.
Komisiyo y’Igihugu ishinzwe abana yateguye aya mahugurwa nyuma y’aho bigaragariye ko inzego abagize urwego rw’Inshuti z’umuryango bakoreramo ziba zitazi inshingano zabo, bigatuma hatabaho imikoranire ihamye ku gukurikirana ibibazo bibangamiye umwana.
Abahuguwe ni abakozi b’Akarere bakorera ku Kicaro cy’Akarere, ab’imirenge n’ab’izindi nzego, abo bose bakaba bafite aho bahuriye no kurinda ndetse no kurengera uburenganzira bw’umwana. Na bo bakaba bagomba gusangiza ubwo bumenyi abanyamabanga nshingwabikorwa b’utugali, n’abagize za Komite ziyobora imidugudu.
Bahawe ibigniro bikurikira: Kurinda no kurengera umwana; uburyo bwo kwakira umwana mu muryango by’agateganyo hagamijwe kumurengera no kumurinda; n’uburyo bwo gukurikirana imikorere y’urwego rw’Inshuti z’umuryango, ni ukuvuga abakorerabushake bakurikirana iyubahirizwa ry’uburenganzira bw’umwana mu midugudu no mu Tugali.
Nk’uko Hategekimana abivuga kandi “Umwana wese akeneye kwitabwaho, kurengerwa no guhabwa ibyo akeneye byose kugira ngo akure neza, tumutegurira kuzaba umunyagihugu mwiza”. Ngo ababyeyi rero ni bo ba mbere bafite izo nshingano, ariko igihe badafite ubushobozi bwo kuzubahiriza bagomba kugeza ibibazo bihari ku buyobozi n’izindi nzego zirengera umwana kugira ngo bishakirwe ibisubizo.
Nk’uko kandi byavuzwe, ngo ibibazo bibangamiye uburenganzira bw’umwana ni byinshi, ariko muri rusange byose bishingiye ku ihohoterwa n’itereranwa. Rigaragaramo iribabaza umubiri, irishengura umutima, abana basambanywa, abangavu baterwa inda, abakoresha ibiyobyabwenge, ababa mu mihanda, abatereranwa n’abatabwa n’ababyeyi, abimwa ibyo bakeneye kugira ngo babeho n’abatabibona ku bw’ubukene bw’imiryango yabo, n’ibindi.
Abahuguwe bakaba bashishikarizwa gukorana neza n’inshuti z’umuryango mu kurengera uburenganzira bw’umwana, ibibazo bihari bigakemurwa vuba, ibidafitiwe ibisubizo bakabishyikiriza izindi nzego.
Umuyobozi w’ishami ry’imibereho myiza, Habimana Sosthène yasabye abahuguwe kwihutira gushyira mu bikorwa ibyo bahuguwemo, kugira ngo uburenganzira bw’umwana burusheho kubahirizwa uko bikwiye.


text:
UBUZIMA: Umukondo w’umuntu, indiri ya ‘bacteries’ z’amoko agera kuri 67
Yanditswe na Imanishimwe Dieudonne December 8, 2016
Udukoko tuzwi ku izina rya Bacteries ni udukoko tugaragara ahantu hafi ya hose no kuri buri kiremwa gituye kuri iyi si. Ubushakashatsi buherutse gukorwa bwakorewe ku mikondo 500 itandukanye, bwagaragaje […]
Udukoko tuzwi ku izina rya Bacteries ni udukoko tugaragara ahantu hafi ya hose no kuri buri kiremwa gituye kuri iyi si. Ubushakashatsi buherutse gukorwa bwakorewe ku mikondo 500 itandukanye, bwagaragaje ubundi bwoko 1458 abantu bari basanzwe batazi kuri iyi si.
Muri ubwo bushakatsi byagaragaye ko mu mikondo yose yakoreweho ubushakashatsi ko ushobora gusanga ubukoko (bacteries) bw’amoko 67 atandukanye ku mukondo w’umuntu.
Bahereye kuri ubu bushakashatsi ku mukondo, bavumbuye ubundi bwoko bushya bwa ‘bacteries’ bugera ku 1 458 butari buzwi ku Isi nkuko byemezwa na Dr Dunn wo muri Kaminuza ya Carolina ya ruguru muri Leta z’Unze ubumwe za Amerika.
Nubwo iyo bavuze ‘bacteries’benshi bacyaka isoko y’indwara gusa, tumwe muri utu dukoko dufatiye Isi runini ndetse n’imibiri yacu muri rusange.
Nyinshi muri izi bacteries ariko zishobora gutera indwara nk’impiswi, indwara zo mu mihogo ndetse n’indwara zimwe na zimwe zikomeye nk’igitutu n’izindi.
Nkuko byanditswe na Umuseke.com, ngo gukaraba neza mu mukondo ngo si benshi babyitaho iyo bari kwiyuhagira, aka gace gato k’umubiri rero nako ngo gakeneye kugirirwa isuku kugirango udukoko tuhaba hataba harimo utwagirira nabi ubuzima cyangwa umubiri.
IBYIRINGIRO.RW


text:
Abaturage bo mu Murenge wa Nyarugenge mu Karere ka Bugesera bavuga ko kugira ngo uhabwe inka muri gahunda ya ‘Girinka Munyarwanda’, wemererwe gusana cyangwa kubaka inzu ubanza guha bamwe mu bayobozi bo mu nzego z’ibanze ruswa bataziriye ’ikiziriko’.
‘Abayobozi bakubaza niba ufite ikiziriko kugira ngo baguhe inka muri gahunda ya Girinka iyo utagifite ihabwa abagifite. Kugira ngo usane inzu cyangwa wubake usabwa ruswa guhera ku bihumbi bitanu kugeza kuri 20.’
Ibi ni ibivugwa na bamwe mu batuye mu tugari dutandukanye mu Murenge wa Nyarugenge mu Karere ka Bugesera.
Umugore umwe uba mu cyiciro cya mbere cy’ubudehe yagize ati “Twari turi mu muganda, abaturage bemeza ko nkwiye kujya mu bazahabwa inka mu budehe, noneho baramfasha nubaka ikiraro. Icyambabaje ni ukuntu Umuyobozi w’Akagari yaje kundeba iwanjye inka benda kuzitanga akansaba ikiziriko kubera ko ntishoboye narakibuze inka bayiha undi wabashije kumuha amafaranga ibihumbi 20.”
Mutiganda Jean Damascène, we yiyemerera ko yahawe inka kubera ko yatanze ikiziriko.
Yagize ati “Bansabye ikiziriko cy’ibihumbi 20, bambwira ko ari amafaranga yo kuzishyura abazapakurura inka mu modoka. Kubera ko nzi agaciro ko gutunga inka, naragujije ndayatanga.”
Nyandwi Justin, Umuyobozi w’Umudugudu wa Nyakabuye mu Kagari ka Kabuye mu Murenge wa Nyarugenge, avuga ko ibyo aba baturage bavuga atari ukuri.
Yagize ati “Ukuntu dutanga inka za Girinka cyangwa izo mu budehe barabikosoye, abaturage basigaye batoranyiriza abakene mu muganda. Abavuga ko basabwa ikiziriko ni imvugo nyandagazi ntabwo aribyo.”
Umunyamabanga Nshingwabikorwa w’Agateganyo w’Umurenge wa Nyarugenge, Karugwiro Antoinette, we avuga ko amakuru y’abaturage bakwa ikiziriko ari mashya kuri we.
Ati “Ibyo ntabyo nzi, hagize n’umuyobozi ubikora yabihanirwa.”
Umunyamabanga Nshingwabikorwa w’Akarere ka Bugesera, Hakizimana Elie, avuga ko mu bihe byashize hari abayobozi bo mu nzego z’ibanze bakaga abaturage ikiziriko ariko ubu bitakibaho.
Yagize ati “Ikijyanye n’ikiziriko ntekereza ko uyu munsi cyabaye amateka naho cyagaragara twakirwanya n’ingufu nyinshi zishoboka ntabwo dushobora kwihanganira ikintu nk’iki.”
Hakizimana yakomeje avuga ko mu myaka yashize gahunda ya Girinka Munyarwanda igitangira, hari bamwe mu bayobozi bagiye bagaragarwaho no kwaka abaturage ikiziriko.
Ati “Bari bafite imyumvire yindi yo kwizamura aho kuzamura inyungu rusange z’abaturage.”
Mu mwaka wa 2006 nibwo Guverinoma y’u Rwanda yatangije gahunda ya ‘Girinka’ ikurikirwa n’izindi zitandukanye hagamijwe gukura Abanyarwanda batishoboye mu bukene, ariko biza gutahurwa ko hari bamwe mu bayobozi zabereye inzira yo kwishakira indoke, mu bikorwa byo kuzishyikiriza ba nyirazo.
Ubwo yasozaga itorero ry’abayobozi b’inzego z’ibanze i Gabiro mu Karere ka Gatsibo tariki ya 19 Werurwe 2016, Perezida Kagame yagarutse ku bibazo bitandukanye bikunze kuranga abayobozi nk’aho barenganya abaturage, atanga urugero kuri gahunda ya Girinka.
Ati “Hari akarere gahunda ya Girinka itarageramo? Hari akarere iyo gahunda itagira ibibazo? Mbwira uti mu karere kanjye cyangwa ako nzi nta kibazo kijya kivuka. Hari ako muzi? Kubera iki? […] Abo baturage mugenda mugafata inka zabo ntimuzibahe, ndabibona aho mba nagiye hose, umuturage aba agira ati ‘ndakennye, ndapfuye, banyimye inka cyangwa ngo bari banshyize ku rutonde ngiyeyo umuyobozi runaka nsanga yarayitwariye’.”
Umukuru w’Igihugu yabajije abayobozi aho bazakirizwa icyo cyaha cyo kuba barambuye inka umuturage utishoboye barangiza “bakabeshya” ko ari abantu b’Imana.
Indi nkuruwasoma : Isinzi y’abayobozi mu mapingu bazira VUP na Girinka


text:
Bafunzwe bakekwaho gushaka kwica umukecuru bashinja kuroga
Abantu 13 bo muri Musanze bari mu maboko ya Polisi y’igihugu bakekwaho gushaka kwica umukecuru bakekaho kuroga abantu.
Polisi y’igihugu ikorera mu Karere ka Musanze ihamya ko abo baturage, bo mu Murenge wa Gataraga, bashatse kwica uwo mukecuru mu ijoro ryo ku itariki ya 05 Ugushyingo 2016.
Polisi ikomeza ivuga ko abaturage bashatse kwica uwo mukecuru ariko ubuyobozi bw’umurenge wa Gataraga hamwe na Polisi barahagoboka ntacyo barakora.
Uwo mukecuru bamuzizaga ko ngo yaba ariwe waroze umugabo ufite imyaka 31 y’amavuko, wari witabye Imana.
Polisi ifatanyije n’ubuyobozi baburijemo igitero cy’abo baturage maze abo baturage badukira imodoka y’umuyobozi w’Umurenge wa Gataraga bayimenagura ibirahuri.
Ibyo byatumye Guverineri w’Intara y’Amajyaruguru, Musabyimana Jean Claude n’inzego z’umutekano zikorera muri iyo ntara bagirana inama n’abaturage bo mu Murenge wa Gataraga, mu rwego rwo kwamagana icyo gikorwa, tariki ya 08 Ugushyingo 2016.
Umuyobozi wa Polisi y’u Rwanda mu Ntara y’Amajyaruguru, ACP Bertin Mutezintare yamaganye imyitwarire abo baturage bagaragaje.
Agira ati “Nta muntu n’umwe wemereye kwihanira mu Rwanda ahubwo mu gihe hari ikibazo mwabimenyesha ubuyobozi bukabafasha mu kugikemura.”
Akomeza yibutsa abo baturage ko ibiyobyabwenge nk’urumogi n’inzoga zitemewe babireka maze abasaba kutabinywa no kutabicuruza ahubwo bagatanga amakuru y’ababikora.
Guverineri Musabyimana yabwiye abo baturage ko badakwiye kwishyiramo ko umuntu wese wapfuye urupfu rw’ikirago aba yarozwe.
Bamwe mu baturage b’Umurenge wa Gataraga bijeje ubuyobozi ko batazasubira kwigomeka no kwihanira umuntu wese bakekaho icyaha kubera ko bo batemerewe gutanga ibihano.
Dukurikire ukanda kuri Like
Ibitekerezo ( 3 )
Ndashimira buri wese wagize uruhari mu gutabara uwo mukecuru.Urukundo nirwogere! par Nzabonimpa
Abashinzwe umutekano tubarinyuma dutanga amakuru ku gihe kandi yukuli
abagize uruhali muli iki gikorwa batarafatwa twiyemeje kubashikiriza inzego zu mutekano mu gihe tubabonye
guhishira non
Imana ikomeze irinde uwo mukecuru mbonereho nogushima urwego rwa police rugira ubwitange mugutabara murakoze gusa nanjye ntuye muri uwomurenge.


text:
Urugero ni urw’isomero rikorera mu Murenge wa Muhoza, Akagari ka Ruhengeri mu Karere ka Musanze, rihuza abana basaga 50, iminsi ibiri mu cyumweru nyuma y’amasomo asanzwe.
Muri iri somero hifashishwa ibitabo by’inkuru ngufi byiganjemo ibishushanyo ku buryo bitarambira abana mu gihe cyo gusoma.
Abana bahabwa umwanya muto wo kuririmba, bakigishwa inyuguti y’umunsi, bagasomerwa mu ijwi riranguruye na bo ubwabo bakisomera maze bagahabwa ibitabo batahana mu ngo.
Ni isomeri rikorera ku kibuga cy’Urusengero rwa Restoration Church, akaba ari na rwo bugamamo mu gihe cy’imvura cyangawa iyo izuba ribaye ryinshi.
Usibye abana bo mu cyiciro cya mbere cy’amashuri abanza bari mu kigero cy’imyaka 7-9, muri iri somero harimo n’abo mu mwaka wa kane, uwa gatanu n’uwa gatandatu baba barazamutse batazi gusoma neza Ikinyarwanda.
Ni gahunda abana bishimira ndetse bavuga ko kuva aho iri somero ryatangiriye abatari bazi gusoma neza babimenye kuko usibye gufashirizwa mu isomero, batizwa n’ibitabo byo gusomera mu rugo babifashijwemo n’ababyeyi babo.
Nyiramajyambere, Umubyeyi ufite umwana w’imyaka itanu muri iri somero yavuze ko rifatiye runini abana mu myigire yabo. Nubwo we atazi gusoma no kwandika avuga ko agerageza gushishikariza umwana we kwitabira kenshi ndetse ashimishwa n’uko ari we umusomera ibintu bimwe na bimwe.
Ibi bishimangirwa na bamwe mu barezi bavuga ko iyo umwana asoma byagura ibitekerezo bye cyane cyane igihe asubiramo inkuru z’ibyo yasomye imbere ya bagenzi be bikanatuma abasha gusobanukirwa amasomo yo mu ishuri nta mbogamizi.
Umunyamabanga wa Leta ushinzwe amashuri abanza n’ayisumbuye, Isaac Munyakazi, ubwo yasuraga iri somero ku wa 20 Nzeri, yatangaje ko yashimishijwe no gusanga kure ya Kigali abana bahurizwa hamwe nyuma y’amasomo bagasoma, ashima uruhare rw’ababyeyi n’izindi nzego muri iki gikorwa.
Yagize ati “Ni ibintu twishimira kandi dusaba ko inzego zose zibigiramo uruhare zikumva ko gusoma ari byo bifasha abana bacu gusobanukirwa andi masomo biga. Iyo umwana asoma, ubwenge bwe burafunguka; ni yo mpamvu tugomba kurenga ibyo kwiga gusoma mu mashuri tukagira ibyicaro nk’ibi aho abana bahuzwa bagakomeza imyigire yabo babinyujije mu masomero.”
“Iyo umwana yize gusoma mu rurimi rwe bimufasha no kumenya izindi ndimi n’andi masomo, turifuza ko bikomeza dufatanyije n’abaterankunga bacu.”
Iri somero rigamije kubaka ubushobozi bw’ababyeyi n’ibigo by’amashuri mu gufasha abana kwimenyereza gusoma bakiri bato baba bari ku ishuri mu rugo cyangwa ahandi bashobora guhurira.
Kugeza ubu abana bitabira iri somero baracyari bake mu gihe rigenewe abagera ku bihumbi 20, Munyakazi akaba yasabye ko hashyirwamo ingufu rikitabirwa na benshi.